ועדת הפנים ואיכות הסביבה, כנסת 18, פרוטוקול מספר 429, 2011-08-01 16:00

אמנון כהן: צהריים טובים.

אמנון כהן: אני פותח את ישיבת ועדת הפנים והגנת הסביבה.

אמנון כהן: אנחנו רוצים להוציא חוק טוב מכאן.

אמנון כהן: לתומי חשבתי קודם בבוקר שהכל תואם, כי באמת ישבו ימים כלילות ואתמול מאוחר בלילה גם שלחו לי את החומר, את התיקונים הסופיים.

אמנון כהן: אנחנו נשמעים ורוצים להוציא חוק טוב, לכן, חברת הכנסת פאינה קירשנבאום, חברת כנסת בכירה בוועדה, רוצה להגיד את ההסתייגות שלה והיא הולכת וחוזרת להצבעות אחר כך.

אמנון כהן: מה את רוצה להגיד?

אמנון כהן: את תיאמת את זה עם השר לביטחון פנים?

פניה קירשנבאום: לא.

אמנון כהן: אני שואל.

פניה קירשנבאום: אני חייבת לציין שהחוק הזה הוא חשוב, ואני אמרתי את זה קודם.

פניה קירשנבאום: הוא חשוב גם כי השיטור העירוני כבר רץ בערים ואין ספק שזה פרויקט.

פניה קירשנבאום: ..

פניה קירשנבאום: נכון שהוא התחיל ב-13 ערים, אבל זה חוק שבא באיזה שהוא מקום לתת מענה לצורך שכבר קיים בשטח.

פניה קירשנבאום: אבל מכיוון שאצלנו הרבה פעמים אנחנו רצים לפני העגלה, מה שקורה---

אמנון כהן: לא, העגלה כבר רצה.

אמנון כהן: אנחנו לא לפני העגלה.

פניה קירשנבאום: אוקי, אז העגלה רצה לפני והחוק מזדנב שם באיזה שהוא מקום.

פניה קירשנבאום: אני לא יודעת, באמת, אני לא כותבת חוקים ויש פה יועצת משפטית, אני אגיד את ההסתייגות שלי לאיזה נושא.

פניה קירשנבאום: החוק הזה מתייחס לביטוח של פקחים במידה שהם פוגעים במישהו, או נעשה שם שימוש בכוח יתר, אז למי שנפגע בצד שלישי יש ביטוח נגד הפקחים, ולפקחים עצמם, אם קורה משהו, הם יוצאים לסיור, עם שוטר או בלי שוטר---

אמנון כהן: דיברנו על זה בדיון בוועדה.

אמנון כהן: דיברתי על זה שלא תהיה איפה ואיפה לגבי אותו פקח, שאנחנו שולחים אותו היום ומרחיבים את הסמכויות שלו ונמצאים לפעמים באותה ניידת גם שוטר וגם פקח.

אמנון כהן: כתוצאה מהפעילות הזאת, שאנחנו מרחיבים את הסמכויות שלהם, נגיד חס וחלילה, עד שקורה, אנחנו מתעוררים מאוחר מדי, והתדיינו גם בחדר שלי כמה פעמים על זה ואמרתי שלא תהיה איפה ואיפה, שנעשה איזה שהוא... אני לא יכול להצמיד את כל הנושא הזה כמו השוטר, אבל אמרתי ביטוח עודף, ביטוח שיקיף את אותו איש, אותו פקח, משפחתו, מה יהיה חס וחלילה כאשר שניהם נפגעים והוא בסטטוס א' והשני בסטטוס ב'.

זאב בילסקי: היושב ראש, יש הבדל שמים וארץ בין השוטר לבין הפקח.

זאב בילסקי: מי שמבטח את הפקח, לפי החוק הזה, זו העירייה בכלל, ואחר כך כשיעשו לו מה שעשו לשוטרים הנוקמים, תאמין לי, אף אחד לא יעזור לו, הוא יילך לראש העיר, שגם הוא אין לו סמכויות, לכן אתה מפקיר את האנשים האלה.

זאב בילסקי: לפחות שתדע את זה.

זאב בילסקי: היא צודקת במאה אחוז.

זאב בילסקי: יהיו לך שני אנשים עם שני סוגי ביטוח, אחד שוטר ואחד פקח עירוני.

זאב בילסקי: היו"ר אמנון כהן: ידוע לנו.

זאב בילסקי: מה את מציעה?

פניה קירשנבאום: הדבר האידיאלי, הייתי רוצה, כדי שלא נמצא אותם גם כחלק מהאוהלים באיזה שהוא שלב, זה להשוות אותם, להשוות את התנאים, אבל אני מבינה שלמשטרה יש התנגדות לזה.

אמנון כהן: כבוד חברת הכנסת המכובדת, אני מאוד רציתי את זה, ביקשתי מהשר לטפל מול האוצר, כי מדובר בכספים, גם על הרשות המקומית אי אפשר להטיל כל פעם גזרות חדשות, לכן כרגע אם תלכי תשכנעי את השר שיביא לתוצאה הזאת, אני מאוד מאוד אשמח, כי הסוגיה עלתה, רצינו שזה יהיה אותו דבר, אין הבדל מבחינתנו בין דם לדם.

אמנון כהן: אני מקצין בכוונה, אני לוקח כבר את הגרוע ביותר, לכן אמרתי 'תשווה', אתה נותן לו סמכות, הוא כמו שוטר?

אמנון כהן: תן לו גם את הביטוח הזה, שאם הוא חס וחלילה נפגע, אותו דין יהיה לגביו.

אמנון כהן: אומרים שיש קושי, אז אני מבקש, יש לך גם בסיעה מלה גדולה וחזקה, ואני גם מוכן לסייע, כסיעה שלי, כי שר הפנים הוא מהסיעה שלי, אני מוכן לסייע גם בנושא הזה, לא להשאיר אותך לבד.

אמנון כהן: בואי, תתחילי, תעשי עבודה, תעשי מהלך.

יעקב אדרי: אנחנו מיותרים, אני מבין.

אמנון כהן: לא, הנושא הזה מאוד חשוב.

פניה קירשנבאום: אבל אז אנחנו לא נגמור את זה היום, מכיוון ש---

אמנון כהן: כל מה שתחליטי, אני מוכן.

פניה קירשנבאום: למה לא נגמור את זה היום?

פניה קירשנבאום: כי תמיד נגיע לחור שבגרוש.

פניה קירשנבאום: הסיפור הזה הוא כולו כמה כסף, זה אומר שאו שביטחון פנים יצטרך לפנות לאוצר ולקבל לזה תקצוב, או משרד הפנים.

אמנון כהן: מה את מציעה עכשיו?

אמנון כהן: לסיים, או לא לסיים?

אמנון כהן: אפשר גם לעבור לזה יותר מאוחר.

אמנון כהן: נעשה חשיבה, או נתקין את זה בתקנות, ששני השרים יתקינו בתקנות, לגבי ביטוח או הצמדה---

פניה קירשנבאום: אני לא יודעת אם אפשר לשים את זה בתקנות.

פניה קירשנבאום: אפשר לשים את זה בתקנות?

אמנון כהן: הכל אפשר, מה שנחליט.

אמנון כהן: אפשר לעשות הכל.

זאב בילסקי: היושב ראש, אתה לא יכול---

אמנון כהן: אני יכול הכל.

אמנון כהן: תתחיל עם זה, אני יכול, עכשיו מה?

זאב בילסקי: תאמין לי, 20 שנה אני מנסה עם המשטרה, לא יכול שום דבר.

אמנון כהן: אבל אני יכול.

זאב בילסקי: אתה גם לא יכול.

אמנון כהן: אני יכול.

זאב בילסקי: תאמין לי שאתה גם לא יכול.

פניה קירשנבאום: לפני שאני הולכת לשר, מה אתם אומרים בנושא של הביטוח של הפקחים?

זאב בילסקי: אתה לא יכול להפוך פקח לשוטר.

יואל הדר: אני ניסיתי להסביר.

יואל הדר: בסופו של דבר אנחנו לא בוחנים מה הם עשו, לא חשוב מה הם עשו בפועל, אם זה אלימות או משהו אחר, מה שחשוב זו התוצאה הסופית, שאם חס וחלילה קורה---

פניה קירשנבאום: נכון, קורה משהו, יש להם פתרון.

יואל הדר: ולכן יש להם אותו דין כמו כל פקח אחר ברשות המקומית.

יואל הדר: זה מה שאני רוצה להגיד.

יואל הדר: כמו פקח אחר, כמו כל עובד עירייה.

יואל הדר: למשל ממונה על הבנייה ומישהו בא ותוקף אותו, אז אם מישהו תוקף אותו וגורם לו נזק, יש לו אותו פיצוי, לכן זה לא משנה---

זאב בילסקי: כן, אבל פה אתה לוקח פקח ונותן לו סמכויות עיכוב.

זאב בילסקי: תסתכל ב-YNET עכשיו, שתי פקחיות הותקפו על ידי אנשים, המשטרה טיפלה בהן.

פניה קירשנבאום: אתה צריך להבין שצד אחד זה כשהוא בא ובודק היתרי בנייה וחריגות בנייה ודברים כאלה, וצד שני כשהסמכויות שלו יותר נרחבות.

פניה קירשנבאום: אלה שני דברים שונים.

יואל הדר: צריך לבדוק איזה נזק נגרם בשבילו צריך ביטוח.

יואל הדר: לא בגלל מה זה קרה, אלא מה שחשוב זה שבסופו של דבר ביטוח נותן לנזק שנגרם, לא בגלל מה שזה נגרם.

יואל הדר: לכן הוא מבוטח.

אמנון כהן: מר יואל הדר, תסתכל רגע.

אמנון כהן: אנחנו כל פעם מדברים ולא פוגעים במטרה.

אמנון כהן: העלינו את זה גם בדיון הקודם, גם בחדר שלי.

אמנון כהן: אנחנו לא יכולים לעשות דבר של הפרדה, אם חס וחלילה היתה פגיעה שגם שוטר וגם פקח באותו אירוע, אנחנו חייבים לתת לבן אדם שנפגע את המענה.

אמנון כהן: אז יש משהו שמירי תגיד עכשיו, שהיא מנסחת, בסעיף 17, כיסוי ביטוחי.

יואל הדר: אם באותו אירוע שני פקחים מאותה רשות מקומית, אז פקח אחד בגלל שהוא במקרה לאלימות יקבל ביטוח ל---

אמנון כהן: כן, כי הוא קיבל הסמכה לזה, השני לא קיבל.

יואל הדר: הוא לא עשה כלום, הוא פשוט היה שם.

יואל הדר: הוא לא עשה כלום.

יואל הדר: אז הוא יקבל ביטוח יותר גבוה, והפקח השני, שהוא לא שייך לזה, יקבל ביטוח יותר נמוך.

יואל הדר: זה גם מה שאתם אומרים, זו גם אפליה, באותה רשות שני פקחים---

זאב בילסקי: הוא צודק מאה אחוז.

פניה קירשנבאום: אתה יודע מה, אם אתה שואל את דעתי, אז פקחים ומאבטחים בקניונים ובבתי ספר, כולם צריכים להיות מבוטחים כמו שוטרים.

אמנון כהן: מה הפתרון?

אמנון כהן: לדחות את החוק.

אמנון כהן: מה הפתרון האמיתי עכשיו?

זאב בילסקי: אני אגיד לך, אתה יודע מה?

זאב בילסקי: אל תדחה את החוק.

זאב בילסקי: אני אומר לך, החוק הזה צריך להיות מצוין.

זאב בילסקי: לא טוב, מצוין.

זאב בילסקי: הוא לא מצוין, אני אומר לך.

אמנון כהן: אז מה אתה מציע?

אמנון כהן: חוץ מלהגיד שלא, מה אתה מציע?

אמנון כהן: אתה איש בעל ניסיון רב, מה אתה מציע?

זאב בילסקי: אני אגיד לך, בניסיון רב, שכשיש אירוע, יש שלושה אנשים באירוע, שוטר, פקח מוסמך ופקח לא מוסמך.

זאב בילסקי: הפקח הלא מוסמך, יעמוד עכשיו ככה ויגיד 'אני לא יכול לעשות, אני לא יכול להתערב, אני לא מוסמך, שירביצו לו, אני לא יכול לעשות.

זאב בילסקי: ..'.

זאב בילסקי: אתם לא בשטח, אתם לא יודעים מה שקורה.

זאב בילסקי: אם אתה רוצה לעשות את זה, אמנון, בוא נעשה את זה מסודר, עם השלטון המקומי.

אמנון כהן: מה אתה מציע?

זאב בילסקי: אני מציע, מחר, תן לי לשבת יחד איתם, להחליט מה עושים שוטרים, מה עושים פקחים, איך עושים את זה שלא יהיה פקח סוג א', פקח סוג ב'---

אמנון כהן: הבנתי, את זה כבר עשינו.

זאב בילסקי: לא, לא עשית את זה.

זאב בילסקי: אמנון, אתה יוצר פה היום מצב בלתי אפשרי לרשויות המקומיות.

אמנון כהן: הבנתי.

אמנון כהן: חשבתי שיש לך פתרון.

אמנון כהן: מר יואל הדר, תקשיב למה שאומרת עורכת דין מירי פרנקל.

מירי פרנקל שור: אם אדם נפגע יחד עם שוטר, לזה אנחנו לא נתנו פתרון בסעיף 17.

מירי פרנקל שור: אני מסכימה איתך לגבי זה שאתה יוצר שני פקחים במדרג אחר, אבל אם אנחנו רוצים לתת את המענה למה שגם ביקש היושב ראש, אז אנחנו צריכים להוסיף בשורה השנייה, 'אלא אם כן ביטחה אותו הרשות המקומית לשם הבטחת פיצויו של מי שנפגע בעת מילוי תפקידו'.

מירי פרנקל שור: זו בעצם מגמה שמעלה חברת הכנסת קירשנבאום וזה מה שמבקש היושב ראש כל הזמן.

קריאה: אם הוא בעצמו נפגע.

מירי פרנקל שור: אם הוא עצמו נפגע, וכן 'מי שנפגע עקב מעשה או מחדל', זה כבר צד ג'.

אורית מלמד: העניין הוא שגם פקחים אחרים יכולים להיפגע תוך כדי מילוי תפקידם, זאת הבעיה.

אמנון כהן: אז למה לא?

אמנון כהן: גם אותם צריך איכשהו לסגור.

אמנון כהן: אנחנו נפקיר את האנשים האלה?

יואל הדר: גם היום יש להם את זה.

אמנון כהן: פקח של חקלאות, אם הוא נפגע, איך הוא מבוטח?

יואל הדר: לעובד מדינה שיש לו סמכות בדין ליחידת הפיצוח, שגם יש לו סמכות מעצר, אם קורה לו משהו, הוא מבוטח כמו כל עובד מדינה אחר, כמוני, שאם אתה מחליט לתקוף אותי פה בישיבה, אז אני מבוטח באותה צורה, כי מה---

יעקב אדרי: עד סוף הישיבה זה עלול להיות.

יואל הדר: כי מה שבודקים זה הנזק שנגרם לי ולא למה זה קרה.

יואל הדר: ולכן אותו דבר לגבי הפקחים, אין צורך בדבר, כי הם כמו כל פקח אחר.

אמנון כהן: הוא לא עובד מדינה, הוא עכשיו עובד עירייה.

יואל הדר: אבל הוא כמו עובד עירייה אחר, כמו כל עובד.

אמנון כהן: אני מסמיך אותו פה שיטפל באלימות, הוא לא כמו---

יואל הדר: אבל הוא יכול להיפגע באותה צורה.

יואל הדר: מה שחשוב---

אמנון כהן: לא באותה צורה.

אמנון כהן: אני חושף אותו לדברים נוספים.

יואל הדר: הוא יכול לקבל התקף לב כמו שמישהו אחר יכול ל---

אמנון כהן: התקף לב לא קשור, בעת מילוי תפקידו, אני מגדיר, 'בעת מילוי תפקידו'.

יואל הדר: בא אליו מישהו מאוד גדול שאיים עליו, הוא לא נגע בו---

אמנון כהן: אבל בעת מילוי תפקידו.

זאב בילסקי: אבל פה אתה נותן לו סמכות לעכב אותו, להפעיל נגדו כוח סביר.

זאב בילסקי: זה משהו אחר.

אמנון כהן: יואל, צריך לגמור את זה, 'בעת מילוי תפקידו', לא כשקיבל התקף לב, לא כשהיה בבית ולא הרגיש טוב, זה לא קשור.

אמנון כהן: היה אירוע, היה שוטר, היה פקח, שניהם נפגעו, 'בעת מילוי תפקידו', שניהם.

קריאה: אבל יכולים להיות אירועים גם לפקחים בחניונים.

אמנון כהן: אל תלכי לפקחים בחניונים עכשיו, את רוצה לפתוח את זה עוד פעם?

אמנון כהן: אז בואי נפתח.

אמנון כהן: כמו שהוא אומר, אין א', ב', ג'.

אמנון כהן: אנחנו נדבר כרגע על מי שאתה נותן סמכות, נתתי לו סמכות לטפל באלימות.

אמנון כהן: יכול להיות שברשות מקומית יהיו עשרה פקחים, שלושה מהם לא מתאימים לטיפול באלימות, ממיליון סיבות, אז השבעה מהם שקיבלו את התעודה, השר חתם, עברו הכשרה, הכל בסדר, הוא יוצא עכשיו עם השוטר, ברגע שנפגע בעת מילוי תפקידו, זה סעיף אחר.

אמנון כהן: זה מה שאני רוצה, 'בעת מילוי תפקידו', לא אמרתי שהלך לטייל ונפל פתאום, קיבל מכה ברגל ממשהו אחר והוא כבר מבוטח.

אמנון כהן: לא, בעת מילוי תפקידו.

אורית מלמד: אדוני, אבל יש גם עובדים אחרים ברשות המקומית.

אמנון כהן: מספיק עם זה.

אמנון כהן: קיבלתי, תכניסי את זה פנימה.

אמנון כהן: הלאה, נגמר.

אמנון כהן: נתקדם הלאה, תמשוך את החוק.

אמנון כהן: מספיק, לא רוצה לשמוע יותר.

אמנון כהן: נתקדם הלאה, מה יש עוד?

מירי פרנקל שור: נתחיל מהתחלה, הסכמה שאנחנו קיבלנו עם הממשלה.

יעקב אדרי: הוא לא מספיק מבושל, זה מה שקורה פה.

יעקב אדרי: רוצים לגמור עד סוף המושב, הוא לא מוכן.

אמנון כהן: סליחה, הסמכת פקחים, סיימנו עכשיו?

יעקב אדרי: הוא לא מכסה את הכל, יש בעיות.

אמנון כהן: תני לי ללכת לפי סעיפים, שאני לא אתבלבל.

אמנון כהן: מטרות, סיימנו?

אמנון כהן: יש הסתייגויות?

אמנון כהן: שאנחנו נצביע עליהן.

מירי פרנקל שור: אני רוצה להקריא לפרוטוקול ולכולם.

מירי פרנקל שור: "מטרה.

מירי פרנקל שור: 1.

מירי פרנקל שור: (א) מטרתו של חוק זה לחזק את יכולת הפיקוח והאכיפה של הרשות המקומית בעברות שבתחום אחריותה, וכן לאפשר לרשות לסייע למשטרת ישראל בפעולות למניעת אלימות, והכל מבלי לגרוע מתפקידיה של הרשות המקומית ושל משטרת ישראל על פי דין'.

מירי פרנקל שור: סעיף קטן (ב) נשאר כמו שכתוב.

אמנון כהן: פרשנות, מה היה לנו שם, סעיף שהיתה לנו בעיה.

מירי פרנקל שור: לסעיף 2 אין הערות.

אסנת כהן: לסעיף 2.

אמנון כהן: הגעתם להבנות?

מירי פרנקל שור: הם רוצים להפנות לחוק סמכויות, אני מתנגדת.

אמנון כהן: מה אנחנו מציעים?

מירי פרנקל שור: להישאר בהתאם לנוסח שמוצג בפני הוועדה.

אמנון כהן: מה מפריע לכם?

אסנת כהן: חוק סמכויות זה למעשה החוק שמעגן את סמכויות המאבטחים.

אסנת כהן: הסמכויות שמוקנות כאן לפקחים למניעת אלימות הן אותן הסמכויות, לכן אנחנו מבקשים להפנות למקומות הרלוונטיים לחוק סמכויות.

זאב בילסקי: מה זה חוק סמכויות?

אסנת כהן: חוק סמכויות לשם שמירה על ביטחון הציבור, שנותן סמכויות למאבטחים למניעת פעילות חבלנית עוינת.

אמנון כהן: יואל, איפה אתם?

יואל הדר: יש משרד המשפטים.

אמנון כהן: איפה אתם?

מירי פרנקל שור: אין פה עניין של מהות, יש פה עניין---

יואל הדר: יש משרד משפטים.

אמנון כהן: אוקי, זה יישאר כמו שהוועדה קבעה.

מירי פרנקל שור: סעיף 3.

מירי פרנקל שור: בהתאם להערה של עיריית תל אביב, הגענו להסכמה על הנוסח הבא: סעיף 3(א) קטן יורד.

מירי פרנקל שור: סעיף קטן (ב) ייהפך ל-(א), פסקה (1), לאחר שהבנתי בערך את המנגנון, אני מקבלת ואני מסכימה לעמדת הממשלה.

מירי פרנקל שור: פסקה (1) תאמר כך: 'הוא לא הואשם בעברה שמפאת מהותה, חומרתה ונסיבותיה אין הוא ראוי לדעת היועץ המשפטי של הרשות המקומית לשמש כפקח'.

מירי פרנקל שור: היועץ המשפטי של הרשות, שהוא עובד הרשות, רשאי לקבל את הרישום הפלילי ממשטרת ישראל.

מירי פרנקל שור: על פי קבלת הרישום הפלילי במשטרת ישראל הוא יכול לחוות את דעתו האם ניתן להסמיך את אותו אדם כפקח או לא.

מירי פרנקל שור: הבעיה מתעוררת במועצות מקומיות שהיועצים המשפטיים הם לא עובדי הרשות, אלא הם יועצים משפטיים חיצוניים ויש בעיה להעביר על ידי המשטרה את המידע הזה.

מירי פרנקל שור: יוצא שמועצות מקומיות שאין להם יועץ משפטי משלהן, מה הדרך שהם יסמיכו את הפקחים.

מירי פרנקל שור: אנחנו לא מצאנו לזה פתרון.

אסנת כהן: לדעתנו המשטרה צריכה לקחת את זה על עצמה.

אסנת כהן: אם המשטרה תיקח את זה על עצמה, ככה זה צריך להיות, שהמשטרה תבדוק ותודיע שהיא לא מתנגדת.

יואל הדר: אנחנו מוכנים שהפקחים של המועצות המקומיות יהיו מחוץ לחוק בשלב זה.

אמנון כהן: כי גם ככה הם לא נמצאים בפיילוט, נכון?

יואל הדר: נכון.

אמנון כהן: אני רוצה להגדיר את זה לפיילוט.

אמנון כהן: גם חבריי כמה חברי כנסת העלו את זה, החוק הזה מיועד לפיילוט.

אמנון כהן: אנחנו רוצים גם את הסמכת הפקחים להגביל לפיילוט כי אנחנו רוצים לבחון ולראות שלא עשינו טעות, אנחנו רוצים לראות את הדברים האלה, ללמוד את זה, אנחנו רוצים כל שישה חודשים דיווח, כל עיר ועיר יבוא וייתן דיווח, איך זה מתקדם ואיך זה מתייעל, ואם אנחנו נראה שהכל בסדר, בסדר.

אמנון כהן: יכול להיות שיהיו תיקוני חקיקה תוך כדי הליכה, גם במהלך השנתיים.

אמנון כהן: לכן גם פה, אל תיקחו לי את זה לחוק הראשי, אני רוצה שגם פה זה יהיה מוגדר להוראת שעה לשנתיים.

אמנון כהן: כרגע זה מה שיהיה.

קריאה: הפקחים הרגילים.

אמנון כהן: הסעיף הזה, של הסמכת פקחים רגילים, יישאר כהוראת שעה.

זאב בילסקי: זה רק לרשויות שמתנהל היום---

אמנון כהן: נכון, איפה שיש פיילוט היום.

יואל הדר: לא, רשויות זה לכולם, זה לא יכול להיות מועצות מקומיות.

יואל הדר: הפיילוט זה רק לגבי הסמכויות המיוחדות.

אמנון כהן: הסמכויות המיוחדות, בדיוק.

יואל הדר: אם אתה רוצה את כל החוק לשנתיים, אנחנו לא ראינו צורך שכל החוק יהיה לשנתיים.

אמנון כהן: בגלל שיש פה הרבה בעיות, אני רוצה גם לבדוק את עצמי.

אמנון כהן: אני כבר לא יודע---

זאב בילסקי: גם אני כבר לא יודע.

מירי פרנקל שור: אתה רוצה שגם ההסדר לגבי הסמכת פקחים עירוניים, שתפקידם לאכוף חוקי עזר, יהיו צמודים לפיילוט?

אמנון כהן: אני הייתי מבקש שכל החוק הזה יהיה לפיילוט לשנתיים, נבחן אותו.

אמנון כהן: אני כבר רואה מעכשיו, אני צופה, יכול להיות שיהיו בעיות, שלא יהיה פה מצב שהוצאנו חוק לא ראוי ולא טוב.

אמנון כהן: אנחנו רוצים בשנתיים לבחון את הדברים, כל סעיף וסעיף.

אמנון כהן: אנחנו עושים פיילוט.

אמנון כהן: את נושא המועצות האזוריות בינתיים נוציא, כי בפיילוט הן לא נמצאות וכשנרחיב את זה, גם כשתרחיבו את הפיילוט, אתם תבואו לפה ואז נחליט ביחד.

אמנון כהן: עד אז תעשו שיעורי בית.

אורית מלמד: זה לא חל רק על הרשויות המקומיות שבפיילוט.

אורית מלמד: התוספת עם רשימת הרשויות המקומיות---

מירי פרנקל שור: אבל אומר יושב ראש הוועדה שהוא רוצה שכל ההסדר שמופעל בחוק, בין אם זה פקחים עירוניים ובין אם זה פקחי אכיפה, כל החוק יהיה פיילוט.

אמנון כהן: אני רוצה לבדוק אותו.

אמנון כהן: נקודה.

אמנון כהן: זה נגמר.

אמנון כהן: תתקדמי הלאה.

אמנון כהן: חבל, את לא תסכימי, תמשכו את החוק.

מירי פרנקל שור: אנחנו נעשה את השינויים המחויבים.

אמנון כהן: תתקדמי בבקשה.

מירי פרנקל שור: סעיף (ב) הפך ל-(א).

מירי פרנקל שור: סעיף קטן (ב) יאמר ככה: "אין באמור בפרק זה כדי לגרוע מסמכויות ראש רשות מקומית או מועצת הרשות המקומית למנות או להסמיך פקחים על פי כל דין אחר".

אמנון כהן: לא לפגוע במה שהיה קודם.

אמנון כהן: הבנתי.

מירי פרנקל שור: 4 - נשאר אותו דבר.

מירי פרנקל שור: אם יש הערות, כדאי לשמוע.

אמנון כהן: לא, אני חושב שתיאמנו את הכל, תתקדמי הלאה.

אמנון כהן: 5 - זיהוי פקח, אין לנו בעיה.

אמנון כהן: 6 - למישהו יש בעיה עם סייג לסמכויות פקחים עירוניים?

מירי פרנקל שור: 7 - הפרעה לפקח עירוני במילוי תפקידו.

מירי פרנקל שור: הממשלה מבקשת סעיף עונשין, אני מתנגדת.

מירי פרנקל שור: כיום קיים הסדר בפקודת העיריות, אני לא חושבת שצריך הסדר חלופי.

ישי שרון: יש גם בחוק העונשין עברה שנקראת 'הפרעה לעובד ציבור'.

אורית מלמד: אנחנו חושבים שצריך להיות סעיף ספציפי.

מירי פרנקל שור: אני מתנגדת.

מירי פרנקל שור: יש סעיף ספציפי בפקודת העיריות.

אמנון כהן: מה יהיה כתוב בסעיף 7?

אורית מלמד: הסעיף יגיד שאם סירב אדם להיענות לדרישת פקח, על פי הסמכויות הנתונות לו לפי פרק זה דינו יהיה מאסר שנה, כך כתוב.

אורית מלמד: אנחנו מוכנים גם שייקבע שדינו יהיה קנס.

אורית מלמד: אנחנו חושבים שזה חשוב שיהיה סעיף פרטני, אמנם יש---

אמנון כהן: שלא יפריע למילוי תפקידו.

יעקב אדרי: מה הסעיף בעיריות?

מירי פרנקל שור: בסעיף של פקודת העיריות, באותו סעיף---

יעקב אדרי: מה הסעיף?

מירי פרנקל שור: אין לי כאן את פקודת העיריות.

אורית מלמד: הענישה שם לא רלוונטית.

אמנון כהן: מה אתה אומר?

אמנון כהן: לא שנה, אלא קנס.

זאב בילסקי: אם פעם ראשונה אתה נותן סמכויות לפקחים שלא היו לפני כן, אז מה זה קנס?

זאב בילסקי: מה זה קנס?

זאב בילסקי: אתה מביא את הפקח לכך שהוא אומר לו...

זאב בילסקי: מתחיל בזה ובסוף הוא יקבל קנס של 50 שקל---

מירי פרנקל שור: לא, אבל יש פה סעיף של מאסר חודשיים.

יעקב אדרי: אתם רוצים להרתיע, אתם רוצים להביא פה להפקרות?

מירי פרנקל שור: יש סעיף של מאסר חודשיים.

זאב בילסקי: אבל פה את עושה משהו חדש, לכן היה---

אמנון כהן: אתה רוצה שיהיה מאסר שנה?

זאב בילסקי: ודאי, אם כבר.

זאב בילסקי: אם אתה הולך ומכניס את הפקח---

קריאה: זאב, למה לא מאסר עולם?

זאב בילסקי: אתה יודע מה?

זאב בילסקי: זה יגיע, בקריאה השנייה---

קריאה: מי ביקש קנס?

קריאה: השלטון המקומי ביקש---

יעקב אדרי: הבן אדם התקיף פקח---

אמנון כהן: לא אומר התקיף, מאיפה התקיף?

אמנון כהן: לא כתוב 'התקיף'.

יעקב אדרי: אלא?

אמנון כהן: הוא לא נותן לו תעודה מזהה, למה התקיף?

אמנון כהן: לא כתוב 'התקיף'.

ישי שרון: אז יש סעיף הפרעה לעובד ציבור.

אמנון כהן: הוא לא תקף, קנס זה בסדר.

אמנון כהן: כמה כסף קנס?

יעקב אדרי: אם הוא לא תקף, זה משהו אחר.

אמנון כהן: מה הקנס?

זאב בילסקי: נעשה 10 פעמים ח"י, שיהיה כמו בבית כנסת.

אמנון כהן: אתה מוכן לא לעשות צחוק מכל דבר?

אמנון כהן: ברצינות, זה חוק חשוב, תן לי לקדם את זה.

אורית מלמד: סעיף 332 בפקודת---

זאב בילסקי: אמנון, אתה נכנס פה לכזה לחץ.

אמנון כהן: תעזוב אותי.

אמנון כהן: תניח לי.

זאב בילסקי: גם אם יכולתי, לא הייתי עושה את זה.

אורית מלמד: הכותרת שלו זה 'הפרעה לעובדי העירייה בביצוע תפקידיהם', '(א) המפריע לפקיד או לעובד עירייה בביצוע הוראות הפקודה או כל דין אחר, דינו קנס 300 לירות, או מאסר שני חודשים---

אמנון כהן: לירות?

אמנון כהן: תשאירו לירות.

יעקב אדרי: אני בעד 300 לירות.

אורית מלמד: הסעיף הזה מדבר על ביצוע הוראות הפקודה או כל דין אחר.

מירי פרנקל שור: נו, על כל דין אחר, חוקי עזר זה מכוח פקודות העירייה.

אורית מלמד: בכל מקרה אנחנו חושבים שהסעיף הזה לא רלוונטי, הענישה פה לא רלוונטית.

אמנון כהן: מה זה 300 לירות?

אמנון כהן: למה לא עדכנתם את הסעיף הזה?

דב חנין: ה-300 לירות, אדוני, מעודכן מכוח חקיקה כללית, זה לא באמת 300 לירות.

אמנון כהן: כמה זה?

אמנון כהן: 30 שקל?

דב חנין: לא, 14,000 שקל.

אמנון כהן: אני לא רוצה לשמוע השערות, תגידי את כמה כסף.

אורית מלמד: לא, כתוב פה 300 לירות, זה מה שכתוב.

מירי פרנקל שור: אבל את לוקחת את החודשיים מאסר, סעיף 61א לחוק העונשין מקביל לך את זה לקנס.

מירי פרנקל שור: אז יש לך את החודשיים מאסר או 14,000 ₪, למה צריך להחמיר את הענישה פה בשנה?

מירי פרנקל שור: יש לנו את ה---

אמנון כהן: אני רק רוצה להבין כמה זה קנס?

אמנון כהן: כמה קנס?

מירי פרנקל שור: 14,000.

אמנון כהן: איפה כתוב?

מירי פרנקל שור: בחוק העונשין.

אמנון כהן: תראי לי.

אמנון כהן: משרד הפנים לא ידע שזה 14,000.

מירי פרנקל שור: בחוק העונשין יש הקבלה של קנס.

אמנון כהן: אני רוצה לדעת איפה כתוב 14,000.

אמנון כהן: משרד הפנים לא יודע איפה זה כתוב?

אורית מלמד: זה לא חוק שלנו, זה משרד המשפטים.

אמנון כהן: זה עיריות, מה פתאום משפטים?

אורית מלמד: לא, סעיף הקנסות הוא סעיף שנמצא בחוק העונשין.

אמנון כהן: משרד המשפטים, כמה כסף?

אסנת כהן: נראה לי ש-14,000---

אמנון כהן: מה זה נראה?

אמנון כהן: אני לא עובד לפי 'נראה', זה חוק.

אמנון כהן: אני רוצה לדעת אם זה מספיק מרתיע את הבן אדם שלא מזדהה או מחבל בתפקידו של הפקח.

אמנון כהן: נשאיר את זה פתוח עד שיבוא ויגיד לי במה בדיוק מדובר.

אמנון כהן: סעיף 8.

מירי פרנקל שור: 8 - ברשות מקומית המנויה בתוספת, במקום "יוקם", "יפעל".

מירי פרנקל שור: ומערך זה, מ"יפעל על פי מדיניות שיתווה השר" נמחק.

אמנון כהן: בסדר, יואל?

יואל הדר: בסדר.

זאב בילסקי: סעיף 8, האנשים האלה הולכים רק עם שוטרים?

יואל הדר: לא.

זאב בילסקי: אז אם הוא הולך לא עם שוטר, איך הוא מונחה?

אמנון כהן: בבוקר הוא בא, מקבל תדרוך מה התפקיד שלו.

זאב בילסקי: אומר לו 'צא לשוק', ואז ברגע שהוא יוצא לשוק והוא הוסמך, הוא יכול לעשות למעשה---

אמנון כהן: כל מה שהוא הוסמך.

זאב בילסקי: קיבל הכשרה, קיבל תג, קיבל הכל, הוא יוצא לבד לשוק?

יואל הדר: הוא לא יוצא לבד לשוק.

יואל הדר: ככלל, יש פה שני מסלולים, הוא יכול לצאת עם השוטר---

אמנון כהן: זה סעיף 12, יותר מאוחר זה יגיע.

אמנון כהן: נסביר את זה.

דב חנין: מבחינה עקרונית הוא אמור לצאת עם השוטר, השוטר אומר---

קריאה: הוא יגיד לו מה לעשות וגם לעשות את זה בעצמו.

קלוד גוגנהיים: אפשר להעיר בבקשה ל-10?

קלוד גוגנהיים: אני מבקש רק להדגיש את הדבר הזה, אנחנו סברנו שאין מקום לסעיף הזה בספר החוקים, הוא תקדימי במובן הזה שחוק אומר למפקח הכללי מה לעשות ומה לא לעשות.

קלוד גוגנהיים: בהנחה שלא תתקבל העמדה שלי, אני מבקש---

אמנון כהן: יואל, מה הבעיה איתם?

יואל הדר: יש לו עמדה שהוא מייצג את משטרת ישראל.

יואל הדר: אנחנו היינו מוכנים לקבל את העמדה של היועצת המשפטית של הוועדה ולהכניס את הסעיף כפי שהוא מנוסח היום אחרי שינויים שעבר.

אמנון כהן: אוקי, בסדר.

זאב בילסקי: הבעיה היא, בתור יועץ שלך, שפה עכשיו יספרו למשטרת ישראל כמה שוטרים יש לה בכל מקום.

זאב בילסקי: אתה לא יכול לעבוד ככה, כי ברגע ביום שישי מהומות בהר הבית---

אמנון כהן: לא מוציאים אותם.

זאב בילסקי: אין דבר כזה.

אמנון כהן: אתה לא מכיר את החוק, לא למדת את החוק.

אמנון כהן: בשיטור עירוני, הפקחים האלה---

זאב בילסקי: אני לא מדבר על הפקחים, אני מדבר על השוטרים.

אמנון כהן: גם אותם השוטרים יישארו עם אותם פקחים לטובת העיר.

אמנון כהן: אלה לא מגויסים בכלל.

קלוד גוגנהיים: כך היה בהחלטת הממשלה, אבל שם גם כתבו שאנחנו נקבל תקציב על זה וכרגע זה לא כתוב.

קלוד גוגנהיים: אז לפחות שהדבר הזה יירשם.

זאב בילסקי: היושב ראש, תרשום לך לפניך שזה לא יילך, במבחן המציאות זה לא יילך.

זאב בילסקי: אתה לא יכול לכפות על המשטרה---

אמנון כהן: בסדר.

אמנון כהן: אני מבקש---

זאב בילסקי: חסר לה גם ככה---

אמנון כהן: אתה יכול לתת לי לדבר?

זאב בילסקי: כן.

אמנון כהן: אנחנו דיברנו לגבי שיטור עירוני, אותם שוטרים שעובדים בשיתוף פעולה עם הפקחים, הם לא מוקפצים לאף אירוע אחר.

אמנון כהן: למה פה עכשיו עוד פעם נכנס סעיף שמסמיכים את המפקח הכללי שהוא יכול לנייד?

אמנון כהן: סעיף 10(א).

יואל הדר: בהחלטת הממשלה יש---

אמנון כהן: אני כרגע לא בממשלה.

אמנון כהן: אני מבקש, אני אומר, אני רוצה לטובת העירייה, העירייה נתנה מכספה, היא הכשירה, השתתפה בהוצאות, אני רוצה שהשוטרים האלה יישארו עם הפקחים לטובת העיר כל הזמן.

אמנון כהן: אתה לא מוציא אותם משם, לא הר הבית, לא הר צפון ולא שום דבר.

יואל הדר: החלטת הממשלה קבעה, ואני חושב שיש בזה היגיון, שאם יש אירוע אסון המוני, לא משהו אחר, אירוע אסון המוני, זה מצדיק הוצאה, אבל רק מקרה כזה.

קריאה: אז שיהיה כתוב באירוע אסון המוני.

יואל הדר: אבל לא כתבו, כי לא רצו---

אמנון כהן: כל דבר יהיה המוני, אז יגידו על הר הבית שזה המוני עכשיו.

יואל הדר: בגלל זה לא עשינו---

קריאה: הכל באישור השר, אדוני.

אמנון כהן: לא, אני רוצה באישור יושב ראש ועדת הפנים.

אמנון כהן: אתם כולכם אותו דבר, מה, השר יגיד לא למפקח הכללי?

יואל הדר: ודאי שהוא יגיד לא.

אמנון כהן: הוא לא יגיד.

אמנון כהן: אבל אמרנו שזה יישאר בעיר, אז מה עשיתי בזה?

אמנון כהן: אז תכתוב 'אסון המוני', רק כשזה אסון המוני.

זאב בילסקי: מי יפרש אסון המוני?

אמנון כהן: יש בחוק, מוגדר.

זאב בילסקי: אבל חבר'ה, אתם לא חיים את השטח.

זאב בילסקי: אני אומר לך, אני הייתי שש פעמים, כשמפקד המחוז מקבל, יש לו קוד פדיון, אתה יודע מה זה?

זאב בילסקי: אז הוא מקפיץ את האנשים.

זאב בילסקי: אני, ראש העיר, אומר לו 'תשמור את השוטרים בשוק', הוא מוכרח להפעיל שיקול דעת, אתה לא יכול.

זאב בילסקי: פה אתה מכניס אותו לסד שהוא לא יוכל לעמוד בו.

אמנון כהן: חבר הכנסת בילסקי, קיבלתי את ההערה החשובה שלך.

אמנון כהן: איך אני כותב פה אירוע חירום או המוני?

אמנון כהן: מה שמוגדר.

קריאה: מצב חירום.

אמנון כהן: הממשלה אמרה מצב חירום.

קריאה: יש הסדר שלם בהחלטת הממשלה, רק לקחו פה חלק.

אמנון כהן: בסדר, חלק אנחנו לוקחים, חלק פחות, או לא לוקחים.

אמנון כהן: איפה יש לנו עוד בעיה?

מירי פרנקל שור: 11.

אן סוצ'יו: 11(3), בעצם יש פה פתח עצום למתן נשק לפקחים.

אן סוצ'יו: זה משהו שהוא מעבר לכל היגיון, לתת לפקחים האלה גם נשק, זה הופך אותם ל---

אמנון כהן: למה?

אמנון כהן: לכל מאבטח בסופר ובקניון ובבית ספר יש.

אן סוצ'יו: מאבטח בכניסה לסופר, שיש לו נשק כדי למנוע אירועי פעילות חבלנית עוינת, זה דבר אחד, אבל פקח שמטייל בגינה ציבורית או ב---

אמנון כהן: אם יש אירוע פעילות חבלנית עוינת בעיר?

אן סוצ'יו: אבל הוא נועד למנוע אלימות, נותנים לו סמכויות למנוע אלימות.

אמנון כהן: שמעתי, בסדר.

אמנון כהן: תקראי הלאה.

מירי פרנקל שור: 12 - בשורה השנייה, 'ובמניעת אלימות ובהנחייתה', המלה 'בהנחייתה' כבר מופיעה במקום אחר.

מירי פרנקל שור: 13 - תעודת פקח אכיפה תהיה חתומה בידי קצין משטרה בכיר שמינה המפקח הכללי של המשטרה לעניין זה ויצוינו בה תפקידו וסמכויותיו של הפקח והמקומות המפורטים בתוספת השנייה בהם הוא מוסמך להפעיל את סמכויותיו'.

אמנון כהן: מה הבעיה?

מירי פרנקל שור: אנחנו רק מוסיפים את המלים 'המפורטים בתוספת השנייה'.

אמנון כהן: יואל?

אמנון כהן: בסדר.

אמנון כהן: הלאה.

זאב בילסקי: מה זאת אומרת המפורטים?

זאב בילסקי: על כל כרטיס יהיה כתוב בשוק א', שוק ב'?

אמנון כהן: לא, בתוספת השנייה.

אמנון כהן: תיכף נגיע לפירוט, ידידי היקר.

אמנון כהן: יש לך הערות חשובות.

זאב בילסקי: אתה יכול תמיד להזיז אותי עוד סעיף ואתה עושה את זה בשמחה יתרה.

זאב בילסקי: השמחה מדאיגה אותי.

זאב בילסקי: למה אתה שמח---

אמנון כהן: נוכחותך חשובה לי מאוד מאוד.

אמנון כהן: הלוואי ותשתתף בשאר הדיונים איתי כל הזמן.

מירי פרנקל שור: 14(3).

אמנון כהן: 'ובלבד', מחקנו.

מירי פרנקל שור: 'ובלבד שלא יהיה בשימוש בכוח כדי לגרום לו חבלה'.

אמנון כהן: לעכב את הזמנים.

קריאה: זה בעקבות הערה של חבר הכנסת בילסקי.

אמנון כהן: יישר כוח, בילסקי.

אמנון כהן: נוכחותך חשובה מאוד.

מירי פרנקל שור: סעיף קטן (ב), אני אקרא את הגדרת אלימות: "בסעיף זה "מעשה אלימות" – הכאת אדם או הפעלת כוח על גופו בדרך אחרת, במישרין או בעקיפין, בלא הסכמתו או בהסכמתו שהושגה בתרמית".

מירי פרנקל שור: יש הערות על מעשה אלימות?

יעקב אדרי: מה זאת אומרת הכה בן אדם בהסכמתו או בלא הסכמתו?

אמנון כהן: קודם כל הוא רצה לשאול שאלה ונענה לכולם ביחד.

ישי שרון: דווקא בגלל שאנחנו מדברים כאן בעצם על הסעיפים הכי חשובים בחוק, הסעיפים האלה מדברים על הסמכויות תכל'ס שאנחנו נותנים לפקחים, דבר ראשון שרציתי לדבר עליו, האם באמת סמכויות האכיפה וסמכויות למניעת אלימות שיופעלו על ידי הפקחים, האם הם ייעשו רק בנוכחות שוטר, או גם בהתאם להנחיות?

ישי שרון: זה בהתאם להערתו של חבר הכנסת בילסקי.

ישי שרון: הערה שנייה זה לגבי הסיפה של 14(א).

ישי שרון: מדובר כאן על מצב שבו יש חשש לביצוע עברה עתידית, על סמך איזה שהיא נבואה של אותו פקח---

אמנון כהן: לא נבואה, רואים שהוא מסתובב עם אקדח או רוצה להכניס יד ל...

אמנון כהן: הסבירו לנו.

ישי שרון: איום או מעשה ש...

ישי שרון: אני מציע להוסיף 'עומד לבצע זה מקרוב'.

ישי שרון: איזה שהוא אלמנט של מיידיות.

ישי שרון: לגבי השאלה הראשונה הייתי רוצה לדעת איך זה עובד בפועל.

יואל הדר: בפועל הם יהיו יחד עם השוטרים ויהיו מקרים שבהם השוטר צריך להיות במקום א' והוא אומר לו 'אתה תלך לפה ואני נמצא פה'.

אמנון כהן: 'ואם תצטרך אותי, תקרא לי'.

יעקב אדרי: אז תשימו את זה על השולחן, הוא יקשור אותו אליו?

יואל הדר: זה מכפיל כוח.

אורי מקלב: הייתי נותן גם סמכות לאותו פקח, נניח הוא לבד, מה זה נקרא 'מעשה אלימות'?

אורי מקלב: ואם הוא חושש שיש לו איזה חפץ חשוד?

אורי מקלב: אז יש לו גם זכות לעצור אותו או לעכב אותו.

אורי מקלב: דהיינו זה לא דווקא חייב להיות אלימות ממש.

אורי מקלב: בסמכות של הפקח שנותנים לו פה זו גם מניעה של מעשה אלימות עתידי וזה נכון.

אמנון כהן: עצם זה שרואים אותו בשטח ויודעים שיש לו סמכויות.

אורי מקלב: עומד לבצע מעשה אלימות, איך הוא יידע שהוא עומד לבצע?

אמנון כהן: לא, הוא אומר שהוא רואה אותו שהוא רוצה להוציא סכין, רוצה להוציא אקדח.

אורי מקלב: הוא רק מאיים בעיניים, זה נקרא גם כן מעשה אלימות?

אמנון כהן: מה אתה מציע, אדוני?

זאב בילסקי: כיוון שאדוני הולך בכיוון נכון, קודם כל אדוני אמר שאנחנו הולכים על ניסוי.

זאב בילסקי: שנית, לאט לאט אני מקווה שיסייג את הניסוי רק לערים האלה שיש בהם עכשיו את זה, שנוכל לראות מה שקורה.

זאב בילסקי: אני מציע, תראה מה אתה לוקח פה, מי זה הפקחים האלה?

אמנון כהן: חבר'ה שלך ושלי.

זאב בילסקי: חבר'ה שלך ושלי, שעברו הכשרה משטרתית נניח שלושה ימים, משהו כזה.

זאב בילסקי: אני עברתי השתלמות משטרתית, הכוונת תנועה, שזה מסובך, שלושה ימים, אחד בכיתה, אחד היה בכביש, שלישי מבחן מעשי, גמרתי בהצטיינות.

זאב בילסקי: שלושה ימים.

זאב בילסקי: אז נניח שגם אלה יקבלו שלושה ימים.

זאב בילסקי: עכשיו תראה מה אתה נותן, אתה נותן לאותו בן אדם אקדח, אתה נותן לו סמכות להתחיל לעכב בן אדם ב...

זאב בילסקי: בשביל מה אתה צריך את זה?

זאב בילסקי: הלוא ממה נפשך?

זאב בילסקי: באנו ואמרנו שיהיה קנס גדול, אמרו 'לא, לא, נלך ל-300 זוזים ואחר כך נהפוך את זה לשקלים ונראה כמה זה יוצא', מצד שני אתה נותן לו כאלה סמכויות.

זאב בילסקי: מירי, אני כל כך מתפלא שאת מוכנה לתת לאדם שעבר---

אמנון כהן: עזוב אותה, היא לא מוכנה, היא רק מאירה את עינינו.

אמנון כהן: אני הבעייתי.

זאב בילסקי: אני יודע, אני מנסה להפעיל עליך מכל הצדדים, כי אני בחיים לא ראיתי אותך נחוש כל כך להעביר משהו כמו---

אמנון כהן: אני כל הזמן נחוש, גם לעיריות האיתנות.

זאב בילסקי: אני מכיר אותך, תמיד המזג הטוב שלך משפיע, היום אתה לא מוכן לשמוע שום דבר.

אמנון כהן: תתקדם לסעיף עצמו.

זאב בילסקי: למה אנחנו צריכים לתת כל כך הרבה סמכויות של כוח, של הפעלת כוח עם אקדח בכיס, לאדם?

זאב בילסקי: אני אומר לך, כל הדבר הזה, בוא נוריד את זה.

זאב בילסקי: ממה נפשך?

זאב בילסקי: 90% מהאנשים מצייתים לפקח, בשביל ה-10% שלא, במקום שהוא יתחיל---

אמנון כהן: החוק נועד בשביל 1%, לא בשביל 10%.

אמנון כהן: בשביל 1% אלה שלא נשמעים לפקח.

אמנון כהן: אני אומר לך, מי שנשמע, איתו אין בעיה.

זאב בילסקי: לניסוי, אני מציע לך, שיגיד לבן אדם, 'לפי החוק אתה חייב לעמוד פה', ההוא ברח.

זאב בילסקי: יהיו עדים במקום, מכירים, והמשטרה תטפל בו.

זאב בילסקי: למה---

אמנון כהן: תצטרף להסתייגות של חבר הכנסת דב חנין, הוא דיבר על זה בדיוק.

זאב בילסקי: אז כיוונתי לדעת גדולים.

אמנון כהן: כן, הוא כבר דיבר.

אמנון כהן: נצרף להסתייגות של חבר הכנסת דב חנין, וגם חבר הכנסת הורביץ, נדמה לי, אמר שהוא רוצה.

אמנון כהן: ..

אמנון כהן: לגבי סעיף 7, הגענו להבנה?

אמנון כהן: מה הקנס?

אמנון כהן: אנחנו חוזרים לסעיף 7, במקום שנה מאסר קנס.

קריאה: זה הפקחים הרגילים, יש פה בלבול כל הזמן.

קריאה: לא קשור לפקחים המיוחדים.

אמנון כהן: אוקי, מה הקנס?

מירי פרנקל שור: '

מירי פרנקל שור: אם קבעו לעברה חודש מאסר עד שישה חודשים או קנס שלא נקבע לו סכום, קנס עד 14,400 שקלים'.

אמנון כהן: אז אנחנו אומרים כרגע, במקום מאסר---

מירי פרנקל שור: לא, זה קבוע, אני מציעה למחוק את סעיף 7, להסתפק ב---

קריאה: האם מדובר בעברה פלילית או מנהלית?

מירי פרנקל שור: אני מציעה למחוק את סעיף 7, אני מציעה להסתפק בסעיף שקבוע היום בפקודת העיריות.

אמנון כהן: איך יהיה סעיף 7? בוטל?

מירי פרנקל שור: לא יהיה סעיף 7.

אמנון כהן: מה יהיה לגבי הפרעה לפקח עירוני?

מירי פרנקל שור: אני אומרת שניתן להסתפק בסעיף שקבוע היום בפקודת העיריות, או בסעיף 288 לחוק ה---

אמנון כהן: הוא רוצה להכניס את זה?

אמנון כהן: בסדר?

אסנת כהן: יש לי הערה לסעיף 14(ב).

אסנת כהן: מבחינתנו זה עניין עקרוני.

אסנת כהן: יש כאן בעצם יצירת עברת תקיפה נוספת, מעבר לעברה שקבועה בחוק העונשין.

אסנת כהן: יש פה מעשה אלימות שמוגדר כמו תקיפה בחוק העונשין רק בלי נגיעה ודחיפה.

אסנת כהן: מבחינתנו זה עלול ליצור השפעות רוחב.

אסנת כהן: קובעים פה עוד עברת אלימות, מחוץ לחוק העונשין, עלולים להעתיק את זה לכל מיני חוקים אחרים.

אסנת כהן: אנחנו גם לא חושבים שזה נכון, גם דחיפה יכולה להיות מעשה אלימות ויכולה לגרום לפגיעה וצריכים לאפשר לפקח לפעול גם בתחום הזה.

מירי פרנקל שור: השאלה, יש פה החלטה עקרונית---

קריאה: אבל זו הגדרה אחרת.

אסנת כהן: נכון, זו בדיוק הבעיה שלנו.

אמנון כהן: מה אתה מציע?

יואל הדר: הגדרה של חוק העונשין, לשנות---

אסנת כהן: ---את הסעיף בחוק העונשין שמדבר על תקיפה.

יואל הדר: אסור לבחור הבחנות בין הסעיפים, צריך את כל מה שכתוב בחוק העונשין ל---

אמנון כהן: אז מה יהיה החוק?

אמנון כהן: מה יהיה סעיף (ב)?

אמנון כהן: תקריאי לי.

אסנת כהן: תקיפה כהגדרתה בחוק העונשין.

אמנון כהן: איך את מציעה שזה יהיה, שיהיה צמוד גם לחוקים הקודמים.

מירי פרנקל שור: שזה גם לנגיעה ודחיפה.

מירי פרנקל שור: השאלה אם נגיעה ודחיפה זה רלוונטי כאן, או באמת פקח, כאשר יש מעשה אלימות הוא יתערב, כאשר אדם מכה אדם, או מפעיל כוח על גופו.

מירי פרנקל שור: נגיעה, דחיפה?

מירי פרנקל שור: אנחנו לא יודעים, זה נראה לנו יותר נכון, יותר ברור.

יואל הדר: זה מתחיל בנגיעה ודחיפה, ואי אפשר לעשות הבחנה.

אמנון כהן: אבל מה כתוב אצלכם בחוק אחר?

אמנון כהן: אני רוצה להיצמד לחוק האחר, מה כתוב?

אמנון כהן: אני לא רוצה ליצור משהו חדש.

אסנת כהן: בהצעת החוק הממשלתית לפי חוק העונשין: מעשה המהווה תקיפה כמשמעותה בסעיף 378 לחוק העונשין'.

אמנון כהן: מה זה סעיף 378?

מירי פרנקל שור: סעיף 378, המכה אדם, נוגע בו, דוחפו או מפעיל על גופו כוח בדרך אחרת, במישרין או בעקיפין, בלא הסכמתו, או בהסכמתו שהושגה בתרמית, הרי זו תקיפה, ולעניין זה הפעלת כוח לרבות הפעלת חום, או חשמל, גז, ריח, או כל דבר אחר, או חומר אחר, המפעיל אותם במידה שיש בה לגרום נזק או אי נוחות'.

מירי פרנקל שור: אנחנו טוענים שבמקרה הזה פקח צריך להתערב כאשר המצב הוא ברור, כאשר מישהו מכה אדם או מפעיל כוח על גופו של אדם ולא מתחילים בדחיפה או בנגיעה בגופו של אדם.

מירי פרנקל שור: אני חושבת שהמצב הוא ברור, יש מישהו מכה, מישהו מפעיל כוח, וכאן אני חושבת שהפקח צריך להתערב.

יואל הדר: אנחנו הולכים דווקא לפי ההגדרה לפי חוק העונשין.

יואל הדר: גם הפקח לא צריך להיכנס לאיזה שהיא מערבולת של מחשבות מה---

מירי פרנקל שור: לא מערבולת של מחשבות, להיפך.

מירי פרנקל שור: אם אתה מדבר על ברור, אז ברור כאשר מישהו מכה או מישהו מפעיל כוח, לא כאשר נוגעים.

אמנון כהן: אוקי.

אורי מקלב: אדוני היושב ראש, מה זה נקרא 'או בהסכמתו שהושגה בתרמית', מה מסתתר מאחורי זה?

אמנון כהן: תסביר את זה, הוא לא מבין.

אמנון כהן: מה זה תרמית?

אמנון כהן: עשה תחבולה?

אמנון כהן: כאילו הביא אותו לכך שהוא ירביץ לו ואז הוא יכול לתקוף אותו?

אמנון כהן: הרגיז אותו בשביל שייתן לו סטירה והוא יילך לטפל בו.

אמנון כהן: כן?

אסנת כהן: יש פרשנות ברורה לסעיף הזה.

אמנון כהן: תודה.

אמנון כהן: הסיכום בסעיף הזה יהיה מה שמציעה היועצת המשפטית של הוועדה.

אמנון כהן: אני חושב שזה מידתי.

אמנון כהן: אם הממשלה חושבת אחרת, תגישי הסתייגות למליאה.

אסנת כהן: אפשר עוד הבהרה אחת?

אמנון כהן: לא, נגמר.

מירי פרנקל שור: 15 - לי אין הערות.

אמנון כהן: למישהו יש הערות לסעיף 15, 'הוראות לעניין סמכות חיפוש'?

אמנון כהן: הלאה, הוראות שונות.

אורי מקלב: לפני הוראות שונות יש לי הערה.

אמנון כהן: לגבי מה?

אורי מקלב: לגבי מה שחסר.

אורי מקלב: לדעתי, העיקר חסר מן הספר.

אורי מקלב: עם כל הכבוד שיש בסמכויות ובמה שאנחנו נותנים לפקחים, בין אם הוא נמצא עם שוטר, בין אם הוא בלי שוטר, אנחנו לא קבענו שום סעיף מה קורה לפקח שסרח, פקח שהשתמש באלימות מול האזרח.

אמנון כהן: זה מוגדר בסעיפים אחרים.

אורי מקלב: אתה לא יכול לתת לו מצד אחד סמכות של שוטר---

קריאה: אבל יש לזה סעיף בסוף.

אמנון כהן: יש סעיף בסוף, הוא אומר, נגיע אליו.

מירי פרנקל שור: חבר הכנסת מקלב, סעיף 22.

אורי מקלב: יש מח"ש (מחלקת חקירות שוטרים)---

אמנון כהן: חבר הכנסת מקלב, אתה שואל שאלה, אני איתך.

אורי מקלב: הוא גם תקף מול הפקח הזה?

מירי פרנקל שור: לא.

אורי מקלב: הוא מצד אחד שוטר, מצד אחד---

זאב בילסקי: תאמין לי, אם היושב ראש היה מקשיב לי...

זאב בילסקי: ברוך ה', אתה באת, אולי הוא יקשיב לך.

זאב בילסקי: יש לי הערה לעניין הזה.

אמנון כהן: לא הגענו להערה הזאת.

אמנון כהן: לא הגענו לסעיף 22.

זאב בילסקי: לגבי החיפוש, יש פה חיפוש על הגוף.

זאב בילסקי: הלוא אמרנו שהם הולכים בזוגות--- היו"ר אמנון כהן: לא תמיד.

זאב בילסקי: נכון, הוא אמר לו 'תקפוץ רגע לשם ותחזור', בסדר, זה הרעיון המרכזי.

זאב בילסקי: למה את החיפוש צריך להטיל על הפקח?

זאב בילסקי: אתה יודע מה זה חיפוש?

זאב בילסקי: אני לא ראיתי בכל ימיי, בתפקידיי הקודמים, שוטר עושה חיפוש באמצע הרחוב על בן אדם, עכשיו אתה מטיל את זה על פקח?

זאב בילסקי: בשביל מה אתה צריך לעשות את זה?

זאב בילסקי: מה כבר יכול ל---

אמנון כהן: הוא לא חייב להשתמש בזה, רק אם הוא רואה חשד.

זאב בילסקי: אבל למה לך כזה---

אמנון כהן: למה לא?

אמנון כהן: אם הוא רואה שיש קטטה שם, הוא רואה שמישהו רוצה להוציא סכין מהכיס, למה לא לעצור אותו?

אמנון כהן: לא מספיק יש היום דקירות במדינת ישראל?

זאב בילסקי: חיפוש על בן מינו---

אמנון כהן: יש קטטות, אתה לא רואה?

אמנון כהן: לך לערים המעורבות, לך לרמלה, תסתובב קצת, תלך לטיילת ותראה מה קורה שם.

זאב בילסקי: אז אני מודיע לך שמקרי אלימות---

אמנון כהן: תראה שם מה קורה, פקח עובר, הוא יכול להגיד לבחורצ'יק, 'בוא לפה רגע', יעשה חיפוש, יוציא את הסכין מהכיס שלו---

זאב בילסקי: אמנון---

אמנון כהן: תן לי, אני יודע מה אני אומר, אתה ברעננה, אתה לא שם לב לדברים האלה.

אמנון כהן: אני אומר לך, בוא לרמלה-לוד.

זאב בילסקי: אני נולדתי בירושלים.

אמנון כהן: בסדר, אבל היית ברעננה הרבה שנים.

זאב בילסקי: עצם החיפוש יביא את האלימות.

אורי מקלב: בגלל שהשוטר אומר לו 'באזור הזה אנחנו לא מסתובבים'.

אורי מקלב: השוטר כבר יגיד לו---

אמנון כהן: מה הבעיה עם החיפוש?

אמנון כהן: הסתייגות, הוא רוצה לבטל את החיפוש.

אמנון כהן: נתקדם הלאה.

חמד עמאר: מה ששאלתי את האוצר, כמה זמן עד שיסמיכו את הפקחים?

אליעזר רוזנבאום: הפקחים יוצאים לחמישה ימי הכשרה בבית ספר שהמשטרה---

חמד עמאר: כמה זמן הסמכה של שוטר?

אמנון כהן: אבל הוא לא שוטר.

אמנון כהן: חמד, לאיפה הלכת?

חמד עמאר: אני שואל.

חמד עמאר: אתה יודע מה זה הסמכה?

חמד עמאר: אומרים שיש לו סמכויות של שוטר, חיפוש, כל מה שאתה רוצה.

אמנון כהן: קח את חמד, שישאל שאלות את השר, עזוב אותי.

אמנון כהן: תן לי.

אליעזר רוזנבאום: חמישה ימי הכשרה בבית ספר, בנוסף לזה חוקי העזר העירוני ברשות, עוד שבוע אימון משותף עם השוטרים והפקחים ביחד.

יוחאי וגימה: ושימוש באקדח כמה זמן?

אליעזר רוזנבאום: הוא לא צריך להשתמש באקדח.

יוחאי וגימה: אבל יש לו, הוא נושא אקדח.

אמנון כהן: מי אתה, מה אתה מתפרץ?

אליעזר רוזנבאום: הוא עושה את מה שהוא צריך לעשות כמאבטח.

אמנון כהן: הוא לומד, כמו שכל.

אמנון כהן: ..

אמנון כהן: סעיף 16, מה יש לנו?

מירי פרנקל שור: לפני שאני מגיעה לסעיף 16, אני אסביר את העיקרון.

מירי פרנקל שור: אני מפנה את הוועדה לעמוד 9, לתוספת השנייה, שאלה מקומות שבהם יוכלו הפקחים.

מירי פרנקל שור: ..

מירי פרנקל שור: אני אקרא את זה: 'גנים ציבוריים, שווקים, חופי רחצה, חניונים', אחר כך נדון במקומות האלה, אבל המשמעות היא שהמקומות קבועים בתוספת.

מירי פרנקל שור: השר, תיכף אנחנו נראה, רשאי לשנות את התוספת ועכשיו אנחנו נקרא את סעיף 16 ואני אסביר את המשמעות: "16.

מירי פרנקל שור: מפקד מחוז במשטרת ישראל יקבע כי פקח אכיפה רשאי להפעיל את סמכויותיו לפי פרק זה רק במקום מסוים שהוא מסוג המקומות המנויים בתוספת השנייה, או חלק ממקום כאמור, ובלבד כי קבע כי מקום זה מועד למעשי אלימות".

מירי פרנקל שור: זאת אומרת החוק קובע מקומות מסוימים---

אמנון כהן: יואל, שמעת את השינוי?

יואל הדר: שמעתי.

מירי פרנקל שור: הוא קובע למשל חופי רחצה או גנים ציבוריים ומפקד המחוז של הרשות המקומית המסוימת קובע לגבי גנים ציבוריים, באיזה גנים ציבוריים ספציפיים הפקח יוכל להפעיל את סמכויותיו, בתנאי שבמקומות הספציפיים הוא קובע שהמקום מועד לאלימות.

אמנון כהן: סוף סוף הסכמת לזה?

אמנון כהן: שנה מאבק אני עושה איתך על זה.

אמנון כהן: יש למישהו הערות לסעיף 16?

דב חנין: אבל ההערות הוערו כבר.

אמנון כהן: צודק.

אמנון כהן: 17, בבקשה, נושא הביטוח.

אמנון כהן: אנחנו סיכמנו שאנחנו מכניסים את זה---

מירי פרנקל שור: של מי שנפגע בעת מילוי תפקידו.

אמנון כהן: כן.

יואל הדר: אדוני, אני לא רוצה שהפקח ייפגע.

יואל הדר: יש לו איזה שהוא פיצוי שבדין, או בהסכם אחר, שלא יהיה מצב שהוא לא יוכל לקבל את הפיצוי הרגיל, לכן צריך לדאוג לכך---

אמנון כהן: בלי לגרוע מזכויות ומהטבות אחרות.

יואל הדר: הרשות המקומית יכולה להיכנס לנעליו אם יש תביעה נגדו, לכן אני לא רוצה שהסעיף פה יקרה שלא יוכלו להיכנס לנעליו.

אמנון כהן: אוקי, היא תנסח את זה בצורה כזאת שזה לא יפגע, אנחנו רוצים רק להיטיב, לא לפגוע באף אחד.

אמנון כהן: 18.

מירי פרנקל שור: 18(א) יורד ו-(ב) יהיה הסעיף שראש הרשות יפרסם בתחילת כל שנה דין וחשבון בכתב שיכלול את מספר התלונות שהוגשו בשנה שקדמה לה ובו סקירה כללית של התלונות ותיאור הטיפול בהן.

מירי פרנקל שור: דוח כאמור יוגש לוועדת הפנים והגנת הסביבה של הכנסת.

מירי פרנקל שור: זה על מנת שאנחנו נדע מה מספר התלונות.

אמנון כהן: מה ההערה, כבוד חבר הכנסת חמד?

חמד עמאר: שיהיה גוף אחד שירכז את כל התלונות.

אמנון כהן: ודאי, זה יבוא למשרד לביטחון פנים.

אמנון כהן: כל רשות תגיד גם להם וגם אלינו.

חמד עמאר: אני אומר שאם יש בעיה עם פקח אחד, בעיה איקס שהוא עושה---

אמנון כהן: איזו בעיה?

חמד עמאר: דחף מישהו, עשה איזה שהיא עברה, שלא יהיה בטירה משהו ובאילת משהו אחר.

חמד עמאר: שיהיה גוף אחד שיטפל בכל הנושא הזה.

ישי שרון: מה שהיה בעצם בסעיף (א).

ישי שרון: לא הבנתי למה מחקו את סעיף קטן (א), שהפנו לגורם שאחראי ל---

מירי פרנקל שור: מכיוון שהוער לנו שיש מקום לפרשנות בסעיף קטן (א) שהממונה על תלונות הציבור, הוא ירכז ויטפל בתלונות שמוגשות נגד הפקחים.

מירי פרנקל שור: הכוונה היתה ליצור כאן מסד מקומי---

אמנון כהן: אתה מתכוון אם תהיה תלונה נגד פקח?

חמד עמאר: לא, פקח ישתמש בכוח באילת ופקח ישתמש בכוח בטירה, בטירה נותנים לו נזיפה ורושמים, באילת זורקים אותו מהעבודה.

חמד עמאר: שיהיה משהו לכולם.

אמנון כהן: אותה ענישה.

אמנון כהן: כמו שחבר הכנסת מקלב.

אורי מקלב: זה עדיין לא מרצה אותי מה שאומר חבר הכנסת עמאר.

אורי מקלב: זה לא מספיק.

מירי פרנקל שור: אין לנו גוף אחד שמטפל בתלונות נגד פקחים.

יואל הדר: יש בית דין למשמעת ברשויות המקומיות, בפני בית הדין למשמעת וכל מקרה ייגזר לפי נסיבותיו הוא.

יואל הדר: אי אפשר לקבוע משהו גורף, כי זה תלוי בנסיבות של כל מקרה ומקרה.

קריאה: השאלה אם זה בכלל יגיע לבית הדין למשמעת.

יואל הדר: אם הוא יגיע לבית הדין.

אמנון כהן: מה את מציעה?

אן סוצ'יו: אני מציעה שיהיה גורם במשרד לביטחון פנים או במשרד הפנים, גורם אחד שגם ירכז את התלונות האלה וגם יוודא שהאכיפה על הפקחים, כשהם חורגים מהסמכויות שלהם, תהיה שווה בכל הרשויות שבאמת תהיה איזה שהיא השוואה של הטיפול.

אמנון כהן: רעיון מעניין, תיכף נגיע לזה.

אמנון כהן: אני משאיר את זה פתוח.

אורי מקלב: זה מתאים לסעיף 22?

אמנון כהן: כן, כשנגיע לשם, נלביש את זה יפה.

אמנון כהן: סעיף 20.

ישי שרון: לגבי 20(4), צריך להבהיר שמדובר במספר המקרים לפי פילוח הסמכויות, לא המספר הכולל שאנחנו יודעים שבהם הופעלו הסמכויות.

ישי שרון: שיהיה ברור שבכך וכך מקרים היו עיכובים, בכך וכך מקרים היו קנסות.

מירי פרנקל שור: לפי פילוח הסמכויות.

ישי שרון: לא לפי המספר הכללי.

אמנון כהן: כן, אפשר.

אמנון כהן: עכשיו הוספנו.

אמנון כהן: 21, שמירת דינים.

מירי פרנקל שור: 'אין בהוראת חוק זה כדי לגרוע מסמכויות שוטר או פקח לפי כל דין'.

מירי פרנקל שור: מחקנו את הסיפה.

מירי פרנקל שור: 22 – זה סעיף שאנחנו מציעים להוספת סעיף בחוק לרשויות המקומיות (משמעת).

אורי מקלב: מה זה ועדת משמעת?

אורי מקלב: ועדת משמעת היא לא משהו פלילי.

אורי מקלב: אם אתה נותן לו סמכויות כאלה, האם יש כאן גם...

אורי מקלב: ואני חושב שאם אתה תוסיף בסעיף 22 גם משהו שהוא מוטל על אותו פקח שסרח, יכול להיות שזה באמת יכול להיות גם גורם הרתעה לאותו פקח לנהוג לפי הסמכות שלו בחוק---

אמנון כהן: הוא מתכוון כמו מחלקה לחקירות שוטרים, כמו שיש שוטרים---

אורי מקלב: אם אתם לא רוצים מחלקת חקירות שוטרים, אז אולי הצעה שאני יכול לחבר אותה להצעה של חבר הכנסת עמאר ואחרים, להקים גוף מרכזי שלשם מגיעות התלונות.

אמנון כהן: או מישהו במשרד.

אורי מקלב: זה יכול להיות באמת משהו לא מידתי, בין רשות אחת שוועדת המשמעת שלה תעניש אותו בצורה כזו או אחרת, ואותו פקח שסרח בעיר אחרת, יביאו אותו או לוועדת משמעת ארצית ואחרים.

אורי מקלב: אין כאן מידתיות במידה שווה.

אורי מקלב: אפשר להקים גוף כזה של קבילות על פקחים שסרחו.

אורי מקלב: לא בכדי הקימו את מחלקת חקירות שוטרים.

אמנון כהן: אני אומר שאי אפשר להשאיר את זה.

אמנון כהן: כולם צדיקים, כולם עושים את העבודה נאמנה, אבל יש אחד שהוא משתמש לרעה בכוח שנמסר לו על פי החוק, כמו נגיד שוטר שנתת לו כוח ואני בעד, אבל אם הוא השתמש לרעה בסמכויותיו, יש לנו את מח"ש, פה אנחנו נותנים סמכויות נרחבות גם לפקח.

אמנון כהן: יש לנו כל מיני אנשים, לכן ייתכן שיש תלונה נגדו, שיבוא במקום הראוי להתדיין, לא במשטרה.

יואל הדר: אדוני, יש פה במדינת ישראל גוף אחד שהוא גוף של האכיפה של אנשים שסרחו, אנשים שפעלו שלא כדין, וזה משטרת ישראל.

יואל הדר: מי שסרח בתפקידו, כל אזרח, לא משנה אם הוא סרח או לא סרח, אזרח יכול להגיש תלונה במשטרה כנגד כל עובד עירייה, כל פקח---

אמנון כהן: אבל הפקח מסתובב עם השוטר, הוא כבר חבר שלו, שותה איתו קפה ביחד, בא אליו הביתה.

יואל הדר: אותו שוטר הוא לא זה שיקבל את התלונה, אלא מישהו אחר יקבל את התלונה.

יואל הדר: יש נושא של ניגוד עניינים גם בתוך המשטרה ויש הוראות ברורות של המשטרה.

יואל הדר: אי אפשר ליצור גוף נוסף ל עניין הזה.

יואל הדר: מחלקת חקירות שוטרים נוצרה רק בגלל זה ששוטר לא יחקור שוטר, אבל פקח ושוטר הם לא באותו מסלול, גם בתוך העיר יש גם ככה פקחים רגילים.

אורי מקלב: זה ממש לא משכנע.

אורי מקלב: השיטור הקהילתי הופך לשיטור והמציאות הוכיחה שצריך באמת גוף חקירות פרטי בגלל הסמכויות, מה שהם עשו, והתלונות נגד מחלקת חקירות שוטרים יותר ויותר, ותלונות שהם לא עושים מספיק, קל וחומר באנשים שבסך הכל עוברים הכשרה של שלושה ימים.

אורי מקלב: אני לא רואה שבשלושה הימים האלה מספיקים לתת לאותו פקח מה 'לא תעשה'.

אורי מקלב: כמה שאנחנו מעריכים אנשי מקצוע, זה בגלל שאנחנו יודעים כמה מחנכים אותם, מתכנתים אותם בעניין הזה, מה הסמכויות שלכם, כמה אסור לכם להשתמש בצורה מוחלטת.

אורי מקלב: איך אתה רוצה שהפקח הזה מיד יהפוך לשוטר אם הוא למד שלושה ימים, איפה גורם ההרתעה בשבילו?

אמנון כהן: לא צריך להרתיע, הוא צריך לעבוד, בביטחון האזרחים.

אורי מקלב: אבל בהתלהבות שלו---

זאב בילסקי: בוא ניגש להצבעה, השר הגיע.

זאב בילסקי: כבוד השר, אני לא יודע מה סיכמת עם חבר הכנסת אמנון כהן, בחיים שלו לא ראיתי אותו מתאמץ כל כך הרבה כמו בשבילך.

אמנון כהן: לא רק בגללו.

אמנון כהן: חבר הכנסת מקלב, אנחנו דנים בחוק שהוא פיילוט, גם החוק הזה כהוראת שעה, הוועדה תקבל דיווחים ואנחנו, תוך כדי יישום החקיקה, גם נציע פתרונות ונשנה חקיקה.

אמנון כהן: זה פיילוט, אנחנו רוצים ללמוד אותו.

אורי מקלב: אם בן אדם, אותו פקח---

אמנון כהן: לא, המשטרה חוקרת.

אמנון כהן: אם תחשוד, המשטרה תחקור.

אמנון כהן: אם תוגש תלונה ויחקרו וזה יהיה פלילי, יהיה פלילי.

אמנון כהן: אבל אני אומר, כשאנחנו נרצה להרחיב את החקיקה לערים נוספות, יש מקום פה, כמו שיש מחלקת חקירות שוטרים, שיהיה גם גוף כזה שאזרח יוכל להתלונן גם נגד הפקח.

אמנון כהן: כרגע זה לא בשל, אנחנו רוצים לשמוע דיווחים, ממה זה נובע, איך משתמש הפקח בכוח שלו, אנחנו רוצים ללמוד את הסוגיה הזו.

אמנון כהן: תוך כדי הליכה, אנחנו נעשה את זה בשיתוף פעולה---

אורי מקלב: הנושא הפלילי שנכון לגבי כל אזרח, לא יהיה נכון שאותו נושא---

אמנון כהן: מה אתה מציע?

אורי מקלב: אותו פקח שסרח בתפקידו, זה שהוא סרח בסמכויות שלו, זה שונה מאזרח רגיל, צריך להיות כוונה כזאת---

אמנון כהן: זו הסתייגות של חבר הכנסת מקלב, אנחנו נצביע עליה.

אורי מקלב: יש עוד הרבה דברים ואני מציע לבדוק את זה.

אורי מקלב: בשונה מכל אזרח רגיל, שהוא כדי להעמיד אותו בפלילי, הוא צריך הרבה יותר כוונה---

אמנון כהן: חבר הכנסת מקלב, הבנו, בסדר, נימקת גם את ההסתייגות.

ישי שרון: אני לא מבין ב-18(ב), הבהרה ניסוחית שקשורה להכרעה שהתקבלה.

ישי שרון: ב-18(ב) השארתם 'ראש הרשות יפרסם בתחילת כל שנה דין וחשבון בכתב שיכלול את מספר התלונות', על מה?

אורי מקלב: על הפקחים, מה זה על מה?

אמנון כהן: על מה?

אמנון כהן: זה ברור.

אמנון כהן: בניסוח סופי זה יהיה.

אמנון כהן: לגבי סעיף 24?

מירי פרנקל שור: תוקף כאן כרגע שרק מערך האכיפה העירוני יהיה בהוראת שעה.

מירי פרנקל שור: הנחיה שלך, אדוני היושב ראש, שאתה רוצה שכל החוק יהיה בהוראת שעה.

אמנון כהן: כל החוק יהיה הוראת שעה לשנתיים.

זאב בילסקי: והוא מסויג רק לערים שהן---

אמנון כהן: כן, מה שנמצא בפיילוט.

אמנון כהן: אנחנו רוצים ללמוד.

זאב בילסקי: כמה ערים בפיילוט?

אמנון כהן: כתוב בתוספת הראשונה.

זאב בילסקי: אז יהיה כתוב שם שהחוק הזה מסויג רק ל-13 ערים לשנתיים?

אמנון כהן: כן.

מירי פרנקל שור: לגבי אריאל שמופיעה בתוספת הראשונה, אנחנו לא נסמיך אותה דרך החקיקה של הכנסת, כיוון שאריאל נמצאת בשטחים---

קריאה: ביהודה ושומרון.

זאב בילסקי: מה?

זאב בילסקי: לא יעלה על הדעת, אריאל, עיר ואם בישראל.

זאב בילסקי: אדוני מוכן שזה יהיה---

אמנון כהן: חבר הכנסת בילסקי, לא על הכל.

אמנון כהן: הצגה לא על הכל.

זאב בילסקי: אני דואג שלא יהיה לך מכשול.

זאב בילסקי: בחייך, הם רוצים להחריג את אריאל כי היא בשטחים.

אמנון כהן: האלוף יחליט?

מירי פרנקל שור: האלוף יחליט.

זאב בילסקי: מה זה האלוף יחליט?

זאב בילסקי: או שהחוק יוצא או שהוא לא יוצא.

אמנון כהן: אתה תצביע נגד, בין כה.

זאב בילסקי: אני אדבר עם רון נחמן עכשיו.

זאב בילסקי: מה זה?

זאב בילסקי: איך אפשר בכנסת.

זאב בילסקי: .. הוא תיכף יבוא.

אמנון כהן: התוספת השנייה.

מירי פרנקל שור: אני מציעה שנקרא: "תוספת שנייה: 1.

מירי פרנקל שור: גנים ציבוריים; 2.

מירי פרנקל שור: שווקים; 3.

מירי פרנקל שור: חופי רחצה; 4.

מירי פרנקל שור: חניונים; 5.

מירי פרנקל שור: מקומות בהם מתקיימים אירועים תחת כיפת השמים; 6.

מירי פרנקל שור: אזורי בילוי".

יואל הדר: אדוני, אני מבקש, במקום שווקים, אזורי מסחר.

יואל הדר: כי זה לא רק שווקים, זה גם כל אזורי המסחר.

ישי שרון: מה זה אזורי מסחר?

ישי שרון: כל מקום שיש חנות זה אזור מסחר.

יואל הדר: מי שקובע בסוף זה מפקד המחוז ולא מישהו אחר.

יואל הדר: צריך לתת למפקד המחוז את הגמישות, שיש אזורים נוספים---

אמנון כהן: שהם רגישים כאלה, אזורי מסחר.

אמנון כהן: בסדר.

אמנון כהן: קיבלנו.

יואל הדר: לא כל דבר צריך להתנגד, אפשר להסכים גם.

מירי פרנקל שור: זו לא הערה הוגנת.

יואל הדר: זה לא אלייך, מירי, אמרתי להם.

אמנון כהן: סיכמנו את כל הפריטים?

אמנון כהן: את כל הסעיפים?

אמנון כהן: אדוני, כבוד השר, בדיון עלו מספר הצעות חשובות של חברי כנסת והם רוצים לתמוך בחוק לגבי הרחבת סמכויות של פקח בנושא תעבורה.

אמנון כהן: אנחנו לא פעם רואים גם ראשי עיר שמאוד רוצים ומבקשים את זה, למרות שהם מתנגדים לחוק הזה הקשה, אבל הרחבת סמכויות בתחום הזה, ומשרדך בדיון הקודם אמר שיש עבודת מטה בנושא ואתם כבר שוקדים על יישום.

אמנון כהן: גם חבר הכנסת חמד עמאר אמר שהוא הגיש הצעת חוק, ואם תגיד כן, אנחנו נוכל להכניס בהרחבת סמכויות של פקח כבר היום גם את נושא התעבורה.

יצחק אהרונוביץ': אמרתי את זה גם בפעם הקודמת, שאנחנו כרגע נמצאים ב---

אמנון כהן: אבל כרגע החוק מוכן.

יצחק אהרונוביץ': אבל אי אפשר להכניס את זה כרגע בשליפה, צריך לעשות עבודה.

יצחק אהרונוביץ': דיבר איתי חבר הכנסת בילסקי, דיבר איתי חבר הכנסת עמאר, אני מוכן לסייע---

אמנון כהן: חבר הכנסת הורוביץ העלה את הנושא הזה, חבר הכנסת דב חנין העלה את הנושא הזה.

אמנון כהן: הם רוצים לתמוך בחוק, אם תגיד עכשיו כן, גם על הכל.

יואל הדר: אני רוצה להסביר למה אי אפשר מבחינה חוקית להכניס את זה.

אמנון כהן: אתה, חוקית, אל תגיד לי.

אמנון כהן: חוקית, אנחנו יכולים להכניס.

יואל הדר: לא, מה הבעיות החוקיות שיש היום בזה.

יואל הדר: אם למשל תיתן לפקח בנתיבי תחבורה ציבוריים, לאיזה בית משפט הוא הולך?

יואל הדר: לבית משפט לתעבורה או לבית משפט מקומי?

יואל הדר: לאיפה הוא יעביר את זה?

יואל הדר: אם הוא מכניס את זה לבית משפט לתעבורה, המשמעות היא שאתה הולך ליצור פקק בבתי המשפט לתעבורה, מפני שגם היום לוקח שנה עד שדנים בתיקים שלהם, מפני שכל האנשים---

אמנון כהן: מתי עבודת המטה תסתיים, כבוד השר?

יצחק אהרונוביץ': אני לא יודע.

אמנון כהן: לא, אנחנו נתחום בזמן.

אמנון כהן: הבטחתי לחברי כנסת.

אמנון כהן: אנחנו יודעים בשבילך, אתה תעבוד גם בשביל חברי כנסת.

קריאה: השר יהיה רשאי לקבוע---

אמנון כהן: שנייה, הוא לא רוצה, השר שלך לא רוצה, צריך לשכנע אותו בישיבת סיעה.

קריאה: השר יהיה רשאי לקבוע איזה עברות תעבורה.

זאב בילסקי: בוא נכלול את החוק הזה במסגרת של ההתייעצות הכללית ואז נביא לך משהו מושלם.

אמנון כהן: הבנתי אותך.

אמנון כהן: כבוד השר, אנחנו יכולים לתחום שתוך חודש כבוד השר יביא לנו תשובות בנושא?

יצחק אהרונוביץ': אני לא יודע, אני אעשה את המקסימום, אני לא יכול להתחייב.

אמנון כהן: אם לא, אנחנו נגיש התייעצות סיעתית.

זאב בילסקי: אנחנו עושים התייעצות סיעתית---

יצחק אהרונוביץ': אתם לא רוצים להעביר, אל תעבירו.

זאב בילסקי: לא, כולם פה רוצים, מה שאנחנו מבקשים, אם אפשר, יש---

יצחק אהרונוביץ': אבל אני אמרתי שאנחנו נמצאים בעבודה, תן לנו לגמור, אני לא יודע אם זה ייקח שבוע או חודש, או חודשיים, אני לא יודע להגיד.

זאב בילסקי: אוקי, אז אפשר לדחות את הצעת החוק הזאת---

יצחק אהרונוביץ': אני לא דוחה שום דבר, יש בעיות בוערות במדינת ישראל וצריך לתת ביטחון לאזרחי מדינת ישראל וזה חלק מהמהלך.

אמנון כהן: טוב שהגעת.

יצחק אהרונוביץ': מספיק עם הדברים האלה.

יצחק אהרונוביץ': אני דיברתי בישיבה הקודמת, אני חושב שהגיע הזמן כבר לגמור עם זה.

יצחק אהרונוביץ': השיטור העירוני כבר יצא לדרך וצריך לתת סמכויות לפקחים שאתה מוביל אותם, אתה דוחף אותם, אז מה, אתה עכשיו רוצה להכניס את התעבורה?

יצחק אהרונוביץ': אני אמרתי שבתעבורה נדון בהמשך, זה נושא חשוב, לתת את הסמכויות לפקחים, שישתלבו יחד עם השוטרים ויעבדו.

זאב בילסקי: ידידי השר, כמו שעצרת את התחבורה, גם עצרת את הסמכויות האחרות.

זאב בילסקי: עזוב את זה---

יצחק אהרונוביץ': אז תעצור כל דבר---

זאב בילסקי: אין לי את הסמכות לעצור פה, יש לי רק אפשרות אחת---

יצחק אהרונוביץ': אבל אני אמרתי שאני רוצה ללכת לקראת---

זאב בילסקי: אתה לא היית פה בדיון, אדוני השר, פה העלו, לא רק אני, חברי כנסת, יש פה בעיות קשות מאוד.

זאב בילסקי: אתה הלוא קצין משטרה, אתה לוקח פקחים שההכשרה שלהם שלושה ימים, אתה נותן להם אקדחים, אתה נותן להם זכות עיכוב, אתה נותן להם הפעלת כוח.

זאב בילסקי: כשאני באתי ודיברתי איתך, אמרת לי 'בשום פנים ואופן, המפגע של פקח יחד עם אזרח הוא הרה אסון', אתה הסברת לי.

יצחק אהרונוביץ': נכון.

זאב בילסקי: תסתכל מה יש פה.

זאב בילסקי: תסתכל מה כתוב פה.

זאב בילסקי: אני פה עומד ומתחנן בשמך לפני היושב ראש, כדי שלא תהיה הפעלת אלימות.

אמנון כהן: מספיק, חבר הכנסת בילסקי.

זאב בילסקי: חיפוש, אתה יודע מה זה?

זאב בילסקי: אתה, אדוני, היית שוטר מספיק שנים כדי להבין מה זה שפקח מעמיד מישהו ברמזור ומתחיל לעשות חיפוש עליו.

זאב בילסקי: זה לבד יגרום אלימות.

אמנון כהן: כבוד השר, מה שלומך?

אמנון כהן: מרגיש טוב?

אמנון כהן: אנחנו הולכים להצבעה.

אמנון כהן: אנחנו מצביעים על ההסתייגויות שהגישו חברי הכנסת.

אמנון כהן: אתם רוצים את ההסתייגויות ישר למליאה, חבר הכנסת דב חנין וחבר הכנסת הורוביץ?

דב חנין: לא, מה זה במליאה?

אמנון כהן: אתה רוצהל הצביע פה?

דב חנין: אולי השתכנעת, אדוני.

אמנון כהן: אני השתכנעתי, חלקן הכנסתי לסעיפים.

דב חנין: מה שלא הכנסת, נצביע.

דב חנין: היו"ר אמנון כהן: אתה רוצה פה או במליאה?

דב חנין: בטח שפה.

אמנון כהן: בבקשה.

עידו בן יצחק: הסתייגות ראשונה של סיעת מרצ, שם החוק, במקום שם החוק, 'הצעת חוק להפרטת השיטור העירוני'.

אמנון כהן: מי בעד ההסתייגות שהגישה סיעת מרצ וחבר הכנסת דב חנין?

אמנון כהן: מי נגד ההסתייגות?

אמנון כהן: ההסתייגות לא אושרה.

אמנון כהן: הצבעה ההסתייגות של סיעת מרצ וח"כ חנין בעד – מיעוט נגד – רוב ההסתייגות לא אושרה

עידו בן יצחק: הסתייגות חלופית לשם החוק, במקום שם החוק יבוא 'ביטול מדינת ישראל לשיעורין'.

אמנון כהן: מי בעד?

אמנון כהן: מי נגד?

אמנון כהן: ההסתייגות לא עברה.

אמנון כהן: הצבעה הסתייגות לשם החוק 'ביטול מדינת ישראל לשיעורין' בעד – מיעוט נגד – רוב ההסתייגות לא עברה

עידו בן יצחק: סעיף 1(א).

עידו בן יצחק: למחוק את הסיפה החל במלים 'וכן לאפשר לרשות'.

אמנון כהן: מי בעד?

אמנון כהן: מי נגד?

אמנון כהן: ההסתייגות לא עברה.

אמנון כהן: הצבעה הסתייגות על סעיף 1(א) בעד – מיעוט נגד – רוב ההסתייגות לא עברה

עידו בן יצחק: לסעיף קטן (ב), למחוק את הסיפה החל במלים 'לתקופת ניסיון'.

אמנון כהן: מי בעד?

אמנון כהן: מי נגד?

אמנון כהן: ההסתייגות לא עברה הצבעה הסתייגות על סעיף 1(ב) בעד – מיעוט נגד – רוב ההסתייגות לא עברה

עידו בן יצחק: לסעיף 2, למחוק את ההגדרות, 'חוק לעירייה', 'נשק' ו'פקודת החיפוש'.

אמנון כהן: מי בעד?

אמנון כהן: מי נגד?

אמנון כהן: ההסתייגות לא עברה.

אמנון כהן: הצבעה הסתייגות על סעיף 2 בעד – מיעוט נגד – רוב ההסתייגות לא עברה

עידו בן יצחק: לסעיף 4.

עידו בן יצחק: למחוק בסעיף קטן (א) את פסקה (3).

אמנון כהן: מי בעד?

אמנון כהן: מי נגד?

אמנון כהן: ההסתייגות לא אושרה.

אמנון כהן: הצבעה הסתייגות על 4(א)(3) בעד – מיעוט נגד – רוב ההסתייגות לא עברה

עידו בן יצחק: סעיף 7 – הסעיף יימחק.

אמנון כהן: מי בעד?

אמנון כהן: מי נגד?

אמנון כהן: ההסתייגות לא עברה.

אמנון כהן: הצבעה הסתייגות על סעיף 7 בעד – מיעוט נגד – רוב ההסתייגות לא עברה

עידו בן יצחק: סעיף 8, הסיפה החל במלים 'ככל שמדובר בהפעלת סמכויות'.

דב חנין: אדוני, כאן אני מציע שבאמת תצביע על כל ההסתייגויות כמקשה אחת, ממילא, לדעתי, חברי הכנסת לא ערים לדקויות ולהבחנות---

אמנון כהן: הם יודעים שעשינו חוק טוב.

עידו בן יצחק: תקנונית אני לא יכול להצביע על כל ההסתייגויות, או שלא מצביעים ושומרים אותן למליאה, או ש---

אמנון כהן: למליאה אפשר, אדוני המציע?

קריאה: כדי שיעלה למליאה, צריך להצביע.

אמנון כהן: לא, אנחנו מבקשים שזה יגיע למליאה, אפשר?

עידו בן יצחק: למליאה הכל מגיע.

דב חנין: כל ההסתייגויות, אדוני היועץ המשפטי, תקן אותי, שהוועדה דנה בהן ודחתה אותן מגיעות ל...

עידו בן יצחק: אפשר להחליט שהן---

אמנון כהן: גם אלה שלא הוצבעו, אנחנו מסכימים שיגיעו---

עידו בן יצחק: ובלבד שהן הועלו.

אמנון כהן: הועלו.

אורי מקלב: אדוני היועץ המשפטי, אם אחרי הוועדה הייתי מגיש הסתייגות---

עידו בן יצחק: לא, אם זה לא משהו שעלה בוועדה, אז אי אפשר.

אמנון כהן: אז לכן, הם נימקו את כל ההסתייגויות ואני מודה לחבריי, חברי הכנסת, שהם הסכימו שכל ההסתייגויות יעלו איך שהן למליאה, לדיבור, למהות, למה שהם רוצים.

אמנון כהן: אם ישכנעו במליאה את חברי הכנסת וודאי וודאי שיהיה רוב ויוכלו לשנות את החקיקה.

אמנון כהן: .. יש עוד הסתייגויות של אחרים?

אורי מקלב: הסתייגות שלי, בהסכמתך.

אורי מקלב: אני גם חושב שאפשר להגיע לזה, אדוני.

אמנון כהן: תוך כדי, כרגע אי אפשר.

אורי מקלב: לא, אני אוריד את זה אם לא יוכלו לשנות את זה.

אורי מקלב: נבדוק את זה.

אמנון כהן: עם מי?

אורי מקלב: הייעוץ המשפטי.

עידו בן יצחק: מה בדיוק אתה רוצה?

אורי מקלב: שהפקח, במידה שהוא יחרוג מהסמכויות שיש לו, עברה בנושא הזה תהיה עברה פלילית, או חריגה פלילית, בשונה מכל אדם שאתה תשלח אותו למשטרה 'תתלונן עליו'.

אורי מקלב: שם צריך להוכיח שהוא התכוון לפשע, שם צריך ככה.

אורי מקלב: ..

אורי מקלב: לטובת העניין, פקח שבאמת חרג מהסמכות שלו, החריגה הזאת, אם באמת הוכח שהוא חרג, תהיה עברה פלילית.

יצחק אהרונוביץ': אבל לא כל חריגה הולך לפלילי.

יצחק אהרונוביץ': אתה יודע שיש גם עברות משמעתיות.

אורי מקלב: אנחנו מדברים על אותם סעיפים שיש לו כאן סמכויות של חיפוש, סמכויות של לקחת מישהו ולעצור אותו---

יצחק אהרונוביץ': צריך לראות את הכוונה, צריך לראות מה עומד מאחורי הדבר.

יצחק אהרונוביץ': אלה דברים שצריך לבחון אותם בהיבט המשפטי.

יצחק אהרונוביץ': יכול להיות שזו בעיית משמעת, לא תמיד הכל פלילי.

אמנון כהן: חבר הכנסת מקלב, החוק הזה רצו אותו כחוק קבוע בחלק מהסעיפים, אנחנו מראש הגבלנו את החוק כהוראת שעה לשנתיים ואנחנו גם רוצים כל חצי שנה דיווחים, גם מהרשויות המקומיות ששם עובד הפיילוט.

אמנון כהן: גם במשרד לביטחון פנים.

אמנון כהן: זה חוק חדש, חוק ניסיוני, לכן כל מה שהעלית, אני איתך ביחד, תמיד נוכל להציע דבר כזה או אחר, תיקון חקיקה, תמיד נוכל לעשות.

אמנון כהן: לכן כרגע מה שאתה מעלה הוא חשוב, אני דיברתי על זה שאולי בעתיד נעשה מן מחלקה לחקירות שוטרים לנושא הזה, גם לאותם פקחים שלא השתמשו באופן מידתי בסמכות שניתנה להם.

אמנון כהן: נשקול, נשב ביחד, אבל כרגע אני לא יכול לטפל בזה---

יצחק אהרונוביץ': חבר הכנסת מקלב, תשים לב, גם שוטר, אם הוא עשה עברה מסוימת, לא כל דבר הולך לפן הפלילי, יש גם פן משמעתי ויש מי שקובע, יש דין, יש מישהו שיושב ובודק ובוחן את החומר, אם היתה כוונה, האם באמת זה מתאים לפלילי, לא לפלילי, כמו שהוא אמר, דוגמת המחלקה לחקירות שוטרים.

יצחק אהרונוביץ': צריך לבחון את זה בזהירות רבה, בוא נעשה על זה עוד---

כרמל שאמה-הכהן: אדוני יושב ראש הוועדה, באחד הדיונים אני הערתי שלא יכול להיות שראש רשות, שחשוד בפלילים, יסמיך פקחים וייתן להם סמכויות שיטוריות.

כרמל שאמה-הכהן: אם הסעיף הזה לא נכנס, אני מצביע נגד החוק.

כרמל שאמה-הכהן: כי היושב ראש הקודם, אתה לא היית, הסכים והיתה הסכמה פה.

אמנון כהן: על מה?

כרמל שאמה-הכהן: דוגמה אחד כמו ברמת גן, ראש עיר מושחת, הוא יסמיך פקחים וייתן להם סמכויות?

כרמל שאמה-הכהן: כתוב 'ראש רשות מקומית רשאי להסמיך פקחים עירוניים'.

יצחק אהרונוביץ': זה הפקחים הרגילים.

יצחק אהרונוביץ': הפקחים המיוחדים של השיטור העירוני זה השר, בהסכמת שר הפנים, רשאי, לבקשת רשות מקומית.

דב חנין: אבל הם עדיין פקחים עירוניים.

יצחק אהרונוביץ': אבל מי שמסמיך זה השר.

דב חנין: אבל הם...

דב חנין: ההערה של חבר הכנסת שאמה---

אמנון כהן: לא, הוא מדבר על ההסמכה.

דב חנין: אבל הם פקחים שכפופים לראש העיר.

דב חנין: חבר הכנסת שאמה העלה פה בעיה עקרונית, זו בעיה רצינית.

אמנון כהן: חבר הכנסת שאמה, הנושא טופל, לקחנו את זה בחשבון.

כרמל שאמה-הכהן: טופל?

דב חנין: לא טופל.

אמנון כהן: טופל.

אמנון כהן: יש פקחים רגילים ש---

דב חנין: אבל הם פקחים עירוניים.

אמנון כהן: יש שני סוגי פקחים.

אמנון כהן: יש פקחים בתוך העירייה שיישארו פקחים רגילים, לא כולם יהפכו להיות בשיטור עירוני, כי לא כל אחד מתאים.

אמנון כהן: חלקם, הראויים שעומדים בכל הקריטריונים, יעברו להיות כעזר למשטרה כביכול ויקבלו סמכויות יתר.

אמנון כהן: אותם הפקחים, ההסמכה שלהם על ידי המשרד לביטחון פנים.

כרמל שאמה-הכהן: אז מה זה פה 'ראש רשות מקומית רשאי להסמיך פקחים---

קריאה: אלה הפקחים הרגילים.

אמנון כהן: זה כמו שהיה היום.

כרמל שאמה-הכהן: אין לו סמכות גם היום להסמיך פקחים עירוניים?

אמנון כהן: היום היתה לו סמכות וזה ממשיך להיות.

אורי מקלב: אבל זה החלק של החוק שלא מדבר על שיטור קהילתי-הפיקוח העירוני, זה החלק הראשון של החוק שמדבר על סמכות.

אורי מקלב: בחוק הזה יש כמה חלקים, כל מה שאנחנו מדברים עליו זה פרק ד', פרק ד' מדבר על הפיקוח העירוני, השיטור הקהילתי.

כרמל שאמה-הכהן: הבנתי, הוסמכו פקחים עם הסמכויות המיוחדות, ראש עיר שחשוד בפלילים יכול לתת להם הנחיות והוראות ולהפעיל אותם?

יואל הדר: לא בנושא של אלימות.

יואל הדר: פה כתוב במפורש בחוק שמי שמנחה אותם בכל מה שקשור לנושא של פעולות נגד אלימות זה רק המשטרה.

כרמל שאמה-הכהן: בסדר, נלך איתך מהכיוון השני; איזה סמכות יש לראש עיר כלפי הפקחים המיוחדים?

כרמל שאמה-הכהן: מה הוא יכול להגיד להם לעשות, לבקש מהם?

יואל הדר: לא בתחום של אלימות.

יעקב אדרי: לעצור את יושב ראש האופוזיציה, לדוגמה.

כרמל שאמה-הכהן: אני אומר לך שאם תיתן כאלה פקחים לראש עיר, אוי ואבוי.

אמנון כהן: חבר הכנסת שאמה, אני באמצע הצבעות, התחלת לי עם זה.

אמנון כהן: חבר הכנסת מקלב, הסתייגות.

אורי מקלב: אני רוצה לשאול את אדוני השר---

אמנון כהן: אי אפשר להכניס את זה בחוק, אתה לא מבין?

אורי מקלב: אני אומר, רק ב---

אמנון כהן: אתה רוצה להצביע?

אמנון כהן: אנחנו מורידים את ההסתייגות.

אמנון כהן: לדיבור תשאיר אותו.

אמנון כהן: יש לנו עוד הסתייגויות?

עידו בן יצחק: חבר הכנסת עמאר עומד על ההסתייגות שלו?

אמנון כהן: חבר הכנסת עמאר, הסתייגות שלך אתה מוריד?

אמנון כהן: כן?

אמנון כהן: מוריד.

אמנון כהן: אנחנו מצביעים על הצעת החוק לייעול האכיפה והפיקוח העירוני ברשויות המקומיות, התשע"א-2011.

אמנון כהן: זה חוק מורכב, חוק שהוכן על ידי הייעוץ המשפטי של הוועדה בשיתוף עם משרד המשפטים, המשרד לביטחון פנים, משרד הפנים וגם כמובן כל ההערות שהושמעו כאן על ידי ארגונים וגופים.

אמנון כהן: אנחנו השתדלנו לראות איך אפשר לשלב, מה שאפשר שילבנו, מה שלא אפשר היה, לא שילבנו.

אמנון כהן: חלק מהדברים הסתדרנו, חלק מהדברים כפינו על משרדי הממשלה, יש לכם את הזכות להעלות הסתייגות במליאה, אם תרצו.

אמנון כהן: לכן אנחנו מצביעים על הצעת החוק הזאת כאשר אנחנו מסמיכים את היועץ המשפטי של המשרד לביטחון פנים עם הייעוץ המשפטי של הוועדה, אם יש עדיין ניסוחים כאלה ואחרים שלא נתנו על זה את הדעת לפני שזה יגיע לנסחית, לתאם את כל העמדות ולנסח את זה כמו שצריך.

דב חנין: הערה לפרוטוקול לפני ההצבעה.

אמנון כהן: והחוק הזה עובר כפיילוט לתקופה של שנתיים, הם צריכים לדווח על הדברים האלה.

דב חנין: הערה לפרוטוקול לפני ההצבעה.

אמנון כהן: אחרי ההצבעה.

דב חנין: ההערה שלי לפרוטוקול לפני ההצבעה, ואם אני טועה, אני אשמח שהיועצת המשפטית תבהיר את זה, מתייחסת להערתו של חבר הכנסת כרמל שאמה; לפי הבנתי את החוק, גם ברשויות שבהן ראש העירייה חשוד בפלילים פקח עירוני יכול להיות מוסמך, אמנם על ידי המשטרה, ולהפעיל שורה ארוכה של סמכויות כפקח עירוני.

יעקב אדרי: אז מה אתה רוצה שיהיה כתוב, שאם הוא חשוד בפלילים אין לו את הסמכות?

כרמל שאמה-הכהן: בוא נוריד את רמת גן וגמרת את הבעיה.

כרמל שאמה-הכהן: כי אם זה פיילוט---

אמנון כהן: אני לא מוריד, תצביע נגד, תעזוב אותי.

אמנון כהן: מי בעד הצעת החוק איך שהוכנסה כרגע?

קריאה: עם רמת גן או בלי רמת גן?

אמנון כהן: עזוב אותי רמת גן, עושים חוק בשביל עיר?

אמנון כהן: מי בעד הצעת החוק?

אמנון כהן: שיצביע.

אמנון כהן: מי נגד הצעת החוק?

אמנון כהן: הצבעה על הצעת החוק בעד – רוב נגד – מיעוט הצעת החוק אושרה.

אמנון כהן: הצעת החוק אושרה, היא הולכת להכנה לקריאה שנייה ושלישית.

כרמל שאמה-הכהן: אני רוצה להגיש הסתייגות על רמת גן.

אמנון כהן: מה שאתה רוצה, עדיין אפשר.

אמנון כהן: מה ההסתייגות?

כרמל שאמה-הכהן: למחוק את רמת גן מאחר שראש עיר שעומד בהליכים פלילים לא ראוי לנהל---

אמנון כהן: אתה מעניש את כל העיר.

כרמל שאמה-הכהן: העונש הכי גדול של העיר שלפושע הזה יהיו שוטרים, אתה לא מבין על מה אתה מדבר ומה אתה עושה.

אמנון כהן: אין שוטרים.

כרמל שאמה-הכהן: אתה לא מבין מה הוא עושה עם פקחים רגילים.

כרמל שאמה-הכהן: אם היית יודע, לא היית חותם על החוק הזה.

אמנון כהן: אני חותם על החוק הזה באחריות.

אמנון כהן: הישיבה הזו נעולה.

אמנון כהן: עוד כמה דקות הרוויזיה.